DUA LELAKI LARI DARIPADA PEMERIKSAAN POLIS DITAHAN

KUALA LUMPUR: Polis menahan dua lelaki yang melarikan diri daripada pemeriksaan polis dengan kenderaan yang dipandu melawan arus sehingga melanggar beberapa buah kenderaan di Kilometer 20.9 Lebuhraya Kajang SILK, semalam.

Ketua Polis Daerah Kajang ACP Mohd Zaid Hassan berkata dalam kejadian pada 7.18 malam itu, kedua-dua suspek berumur 30 dan 31 tahun, yang menaiki kenderaan jenis Isuzu D-Max warna perak dikejar sehingga 300 meter sebelum berjaya ditahan.

“Hasil pemeriksaan dalam kenderaan suspek, pihak polis menjumpai beberapa peralatan disyaki boleh digunakan untuk melakukan kesalahan jenayah pecah rumah dan curi kabel,” katanya dalam satu kenyataan hari ini.

Mohd Zaid berkata hasil ujian air kencing mendapati kedua-dua suspek positif dadah jenis methamphetamine dan menerusi pemeriksaan rekod kesalahan lampau, masing-masing didapati mempunyai 20 dan empat rekod yang melibatkan kes-kes jenayah dan narkotik.

Menurutnya kedua-dua suspek kini dalam tahanan direman sehingga 17 Julai bagi membantu siasatan mengikut Seksyen 186 Kanun Keseksaan kerana melarikan diri semasa pemeriksaan polis, yang jika disabitkan kesalahan boleh dihukum dengan penjara sehingga dua tahun atau dengan denda maksimum RM10,000 atau kedua-duanya.

Kedua-dua lelaki itu turut disiasat di bawah Sek 28(i)(ii) Akta Kesalahan Kecil kerana memiliki peralatan pecah rumah, yang boleh dihukum denda maksimum RM200 atau penjara maksimum enam bulan atau kedua-duanya sekali jika sabit kesalahan.

Selain itu, Mohd Zaid berkata mereka juga disiasat di  bawah Seksyen 15(1)(a) Akta Dadah Berbahaya kerana memasukan dadah ke dalam badan dan Seksyen 43(1) Akta Pengangkutan Jalan 1987 kerana memandu secara tidak cermat sehingga membahayakan pengguna jalan raya.

Beliau berkata sesiapa yang mempunyai maklumat berkaitan, boleh berhubung dengan mana-mana balai yang berdekatan atau berhubung terus dengan Pegawai Penyiasat kes iaitu Insp Muhammad Tasnim Mohamed Nor di talian 014-6209960. –AlHijrah Online


JAKIM ANJUR PERTANDINGAN VIDEO KREATIF NUZUL AL-QURAN – PAIMUZI

KUALA LUMPUR: Jabatan Kemajuan Islam Malaysia (JAKIM) menganjurkan Pertandingan Video Kreatif sempena Nuzul al-Quran tempoh Perintah Kawalan Pergerakan Bersyarat (PKPB).

Ketua Pengarah JAKIM, Datuk Paimuzi Yahya berkata pertandingan itu bermula 7 Mei 2020 atau bersamaan 14 Ramadan 1441H hingga 15 Mei 2020 bersamaan 22 Ramadan 1441H.

Katanya, pertandingan itu diadakan sebagai salah satu pengisian sempena Nuzul al-Quran yang disambut pada 17 Ramadan setiap tahun.

“Oleh kerana negara kita masih lagi dalam tempoh PKPB, maka JAKIM mengetengahkan acara yang sesuai melalui medium media sosial.

“Ia bertujuan mengajak umat Islam menghayati sambutan Nuzul al-Quran dalam normal baharu.

“JAKIM berharap, para peserta dapat mengolah ayat al-Quran secara kreatif sebagai jawapan kepada isu yang sedang melanda dunia pada masa kini dan bagaimana al-Quran menjadi penawar dan menyelesaikan permasalahan semasa,” katanya dalam kenyataan di sini hari ini.

Pertandingan video kreatif itu mendapat kerjasama Bank Islam Malaysia Berhad (BIMB), YaPEIMGold dan Yayasan Restu.

Ia dibahagikan kepada dua kategori iaitu, Nuzul Quran Challenge PKPB (terbuka kepada warga Malaysia yang bertemakan Nuzul Al-Quran) dan kategori Iqra’ Challenge PKPB (terbuka kepada peserta berumur 7 hingga 14 tahun).

“Peserta perlu mempersembahkan video kreatif bacaan Surah Al-‘Alaq Ayat 1 hingga 5 serta ibrah mengenai Nuzul Al-Quran,” kata Paimuzi.

Pertandingan itu menawarkan hadiah berupa wang tunai sumbangan Bank Islam Malaysia Berhad (BIMB), simpanan emas sumbangan YaPEIMGold dan naskhah al-Quran eksklusif sumbangan Yayasan Restu.


PELAKSANAAN 5G DITERUSKAN MELALUI DNB HINGGA CAPAI 80 PERATUS KAWASAN BERPENDUDUK

PUTRAJAYA: Kerajaan bersetuju pelaksanaan rangkaian 5G di negara ini diteruskan melalui Digital Nasional Bhd (DNB) sehingga mencapai 80 peratus liputan di kawasan berpenduduk menjelang penghujung 2023.

Menteri Komunikasi dan Digital Fahmi Fadzil berkata perkara berkenaan dipersetujui dalam mesyuarat Kabinet dipengerusikan Perdana Menteri Datuk Seri Anwar Ibrahim hari ini.

Katanya peralihan kepada model dwirangkaian akan dilaksanakan berpandukan syarat-syarat yang selari dengan amalan di peringkat global yang menawarkan kepelbagaian rangkaian.

“(Kepelbagaian rangkaian) bukan sahaja untuk rakyat, malah juga untuk sektor perindustrian yang merupakan antara kumpulan sasar penggunaan teknologi 5G.

“Keputusan ini dibuat dengan anjakan fokus kepada elemen penerimagunaan dan inovasi berasaskan teknologi 5G secara komprehensif,” katanya dalam sidang media mengenai pelaksanaan 5G di sini hari ini.

Perdana Menteri Datuk Seri Anwar Ibrahim sebelum ini mengarahkan pelan pelaksanaan 5G disemak semula kerana tidak dilaksanakan secara telus oleh kerajaan sebelum ini dan ketiadaan proses tender sewajarnya.

Fahmi berkata model itu turut mengambil kira kemampanan ekosistem industri telekomunikasi di Malaysia sekali gus menamatkan unsur monopoli yang sering dikaitkan dengan DNB.

“Selaras dengan prinsip utama yang digariskan dalam ucapan Belanjawan 2023 oleh Perdana Menteri, peralihan ini dapat memanifestasikan keterangkuman melalui penyertaan penuh penyedia perkhidmatan tanpa menjejaskan langganan 5G sedia ada pada kadar yang berpatutan untuk rakyat,” katanya.

Beliau berkata Kementerian Komunikasi dan Digital (KKD) sentiasa bekerjasama dengan Kementerian Kewangan (MOF) dan DNB serta pihak penyedia perkhidmatan bagi memastikan peralihan kepada model dwirangkaian berjalan dengan lancar tanpa menjejaskan kepentingan rakyat dan keyakinan pelabur.

Fahmi berkata kerajaan juga telah memutuskan satu entiti atau rangkaian baharu boleh diwujudkan selepas 80 peratus liputan kawasan berpenduduk dicapai.

Beliau berkata pelaksanaan 5G fasa dua yang dijangka bermula Januari 2024 itu akan dibuat menerusi entiti baharu yang akan dikenal pasti kelak, dengan segala proses dibuat secara tender terbuka.

“Syarat am yang menjadi tunjang teras kepada sistem dalam pelaksanaan 5G antaranya adalah harga berpatutan kepada rakyat.

“Akhirnya, (rakyat) ingin tahu berapa kena bayar… telah sebut bagi DNB, harga borong per gigabit (GB) adalah lebih kurang 12 ke 13 sen dan itu juga asas bagi entiti (baharu),” katanya.

Beliau turut menyatakan keyakinan pelaksanaan 80 peratus liputan di kawasan berpenduduk menjelang penghujung 2023 dapat dilaksana memadangkan ketika ini jumlah capaian adalah 57.8 peratus setakat hujung Mac lepas.

“Apa yang paling utama adalah pelaksanaan 5G ini tidak ada gangguan kepada pelanggan,” katanya.

Ditanya syarikat mana yang ingin mendapatkan projek 5G di negara ini, beliau menjelaskan tidak mengetahui perkara itu namun menegaskan tidak akan melayan sebarang usaha melobi pelaksanaan 5G di Malaysia.

“Untuk berlaku adil Ericsson (kontrak) diberikan melalui proses tender. Saya fikir itu perlu ditekankan… ia melalui proses tender,” katanya. — AlHijrah Online


‘BANTUAN WARGA EMAS ONE-OFF SEHINGGA RM500’ ADALAH PALSU – JKM

KUALA LUMPUR: Jabatan Kebajikan Masyarakat (JKM) menafikan kesahihan poster berhubung ‘Bantuan Warga Emas one-off sehingga RM500’ seperti yang sedang tular dalam media sosial.

JKM, melalui kenyataan media Pasukan Respons Pantas Kementerian Komunikasi dan Multimedia (K-KOMM) hari ini menegaskan bahawa poster tular itu adalah palsu.

Orang ramai juga dinasihat agar tidak mudah mempercayai maklumat palsu sebaliknya menjadi warga digital yang bijak dan bertanggungjawab dengan membuat semakan terlebih dahulu dan merujuk sumber rasmi untuk mendapatkan maklumat yang sahih dan terkini.–AlHijrah Online


JAKIM SEDIAKAN SOP BAHARU SOLAT JEMAAH DI SETIAP MASJID, SURAU

PUTRAJAYA: Jabatan Kemajuan Islam Malaysia (JAKIM) akan menyediakan ketetapan baharu mengenai prosedur operasi standard (SOP) berkaitan solat berjemaah di masjid dan surau untuk panduan setiap negeri.

Menteri di Jabatan Perdana Menteri (Hal Ehwal Agama) Senator Idris Ahmad berkata, langkah tersebut sejajar dengan hasrat kerajaan untuk mempersiapkan negara bagi memasuki fasa endemik COVID-19 menjelang akhir Oktober nanti, selepas 80 peratus penduduk lengkap divaksinasi.

Jelasnya, beliau akan mengadakan satu pertemuan bersama mufti-mufti negeri, pihak Kementerian Kesihatan (KKM) dan Majlis Keselamatan Negara (MKN) dalam masa terdekat bagi perbincangan lanjut mengenai perkara tersebut.

“Pertemuan ini bagi membincangkan beberapa cadangan yang boleh diambil bagi memberi ruang kapasiti yang lebih luas untuk umat Islam solat berjemaah di masjid dan surau dengan langkah-langkah keselamatan yang rapi.

“Selain itu, cadangan untuk menjadikan lebih banyak surau biasa termasuk surau-surau di pejabat sebagai tempat mendirikan solat Jumaat juga akan turut dibincangkan bersama pihak berkuasa agama negeri,” katanya dalam kenyataan hari ini.

Idris mengulas, kerajaan memberi perhatian serius terhadap kemudahan solat berjemaah di masjid dan surat serta aktiviti berkaitannya.

Jelas Idris, ianya sebahagian daripada lima inisiatif MANTAP yang disediakan kementeriannya iaitu Pemantapan Mental, Jasmani dan Rohani serta Pemantapan Institusi Masjid dan Surau.

Ketetapan yang akan dibuat kelak turut mengambil kira titah nasihat, pandangan dan perkenan Yang di-Pertuan Agong serta Sultan dan Raja negeri-negeri yang bertanggungjawab mengenai urusan hal ehwal Islam di negara ini, katanya.

“Saya amat berharap agar masyarakat khususnya umat Islam memahami bahawa sebarang keputusan yang akan dibuat pihak kerajaan dalam setiap perkara, keselamatan rakyat adalah perkara yang paling menjadi keutamaan.

“Jabatan Perdana Menteri (Hal Ehwal Agama) memberi jaminan akan terus berusaha bersama pihak berkuasa agama negeri dalam perkara berkaitan hal ehwal agama Islam, agar dapat dilaksanakan dengan lebih teratur serta menurut lunas perundangan,” katanya.—AlHijrah Online


KAHWIN GUNA SINDIKET SIAM UNDANG MASALAH JANGKA PANJANG – AHMAD MARZUK

KUALA KRAI: Pasangan yang ingin berkahwin dinasihatkan untuk tidak menggunakan sindiket perkahwinan di negara jiran, sebaliknya menggunakan saluran betul yang ditetapkan pihak berkuasa agama negeri dan wilayah.

Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary berkata, pasangan yang berkahwin di negara jiran berdepan pelbagai masalah dalam jangka masa panjang antaranya pengeluaran surat beranak dan pendaftaran persekolahan anak.

“Gunalah saluran yang betul dan mengikut undang-undang. Kita mempunyai prosedur operasi standard (SOP) perkahwinan lengkap, tidak perlu mencari sindiket perkahwinan di negara jiran,” katanya

Ahmad Marzuk berkata, keraguan mengenai keabsahan perkahwinan juga timbul apabila pasangan menggunakan sindiket haram.

“Perlu juga fikir dari sudut berpanjangan contoh daripada aspek pendaftaran anak dan sebagainya sekiranya perkahwinan itu tidak sah apabila menggunakan ejen atau sindiket perkahwinan.

“Gunalah jurunikah yang dilantik oleh pihak berkuasa agama negeri dan wilayah,” katanya.

Ahmad Marzuk ditemui media selepas Majlis Penyampaian Sumbangan Seragam Sekolah di Dataran Lemang, Manik Urai, di Kuala Krai hari ini. —AlHijrah Online


PEMANDU DITEMUKAN LEMAS, KERETA TERJUNAM DI SUNGAI RAJANG

SIBU: Pasukan penyelam Jabatan Bomba dan Penyelamat hari ini berjaya menemukan seorang lelaki dipercayai lemas setelah kereta yang dipandunya terjunam ke dalam Sungai Rajang di sini tengah malam tadi.

Ketua Balai Bomba dan Penyelamat (BBP) Sibu Sentral Suna Kahar berkata mangsa dikenal pasti sebagai Andy Ting King Dieng, 43, ditemukan kira-kira 2.55 petang tadi dan pengecaman dilakukan oleh ahli keluarga mangsa.

Beliau berkata operasi selaman melibatkan lapan anggota bomba dan penyelamat bermula 8.57 pagi dengan kedalaman antara tiga hingga 11 meter sebelum lokasi kereta itu tenggelam berjaya dikesan.

“Kereta tersebut berjaya dinaikkan menggunakan kren pada 3.49 petang dan didapati mangsa masih berada di dalam kenderaan. Pada 4.04 petang, mangsa berjaya dikeluarkan dan disahkan meninggal dunia oleh petugas Kementerian Kesihatan,” katanya ketika ditemui di lokasi kejadian.

Sementara itu, Timbalan Menteri Kesihatan Awam, Perumahan dan Kerajaan Tempatan Sarawak Michael Tiang turut bergegas ke tempat kejadian dan menyampaikan ucapan takziah kepada keluarga mangsa.

Katanya, mangsa adalah rakan seperjuangannya semasa bertugas sebagai ahli Majlis Perbandaran Sibu dan berharap keluarga mangsa tabah menghadapi dugaan tersebut.–AlHijrah Online


KUOTA HAJI: MALAYSIA MASIH TUNGGU PENGUMUMAN ARAB SAUDI

KUALA LUMPUR: Malaysia dan Lembaga Tabung Haji (TH) masih menunggu pengumuman rasmi daripada Kerajaan Arab Saudi berkaitan jumlah kuota jemaah haji negara, kriteria pemilihan dan kaedah pelaksanaan ibadah untuk musim Haji pada kali ini.

Pun begitu Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohammad Al-Bakri berkata, TH ketika ini sedang giat membuat persediaan operasi haji tanah air dan Tanah Suci sejak tahun lalu bagi memastikan kelancaran urusan bakal haji Malaysia pada tahun ini.

“Bagi operasi haji tanah air, persiapan awal telah diperkukuhkan dengan mengambil kira amalan norma baharu di stesen berlepas semasa bakal haji melapor diri.

“Manakala di Tanah Suci, persiapan telah dilakukan di Makkah dan Madinah dari segi penginapan, pengangkutan, penerbangan, sajian makan dan sebagainya,” katanya dalam kenyataan hari ini.

Tambahnya TH juga telah mengadakan mengadakan beberapa siri mesyuarat dan bengkel secara berkala dengan Kementerian Kesihatan Malaysia (KKM) bagi persediaan kesihatan dan keselamatan jemaah haji di Tanah Suci.

Kursus Asas Haji katanya selama 13 minggu juga telah berjaya dianjurkan dengan lancar di seluruh negara secara dalam talian bagi melengkapkan bakal jemaah haji dengan ilmu pengetahuan dan maklumat terkini serta gambaran suasana semasa di Tanah Suci.

“Ini bagi memenuhi prasyarat wajib yang ditetapkan oleh Kerajaan Arab Saudi iaitu pengambilan vaksin COVID-19 samada Pfizer, Astrazeneca, Johnson & Johnson atau Moderna sahaja.

“Bakal jemaah haji juga diminta bersedia untuk mengambil suntikan wajib vaksin meningococcal,” katanya.

Beliau menasihatkan bakal jemaah haji untuk bersabar dan membuat persiapan sebaiknya dari sudut ilmu, fizikal, spiritual dan semestinya mendaftar untuk pengambilan vaksin COVID-19 agar pelaksanaan ibadah haji di Tanah Suci kelak berjalan lancar. –AlHijrah Online


KEPUTUSAN SOLAT JUMAAT MINGGU INI

Keputusan solat berjemaah di masjid dan surau, termasuk solat Jumaat, dijangka diumumkan Perdana Menteri minggu ini.

Timbalan Menteri di Jabatan Perdana Menteri (Hal Ehwal Agama), Ahmad Marzuk Shaary berkata SOP solat jemaaah ketika PKPB itu telah dibentangkan di Mesyuarat Khas Jawatankuasa Muzakarah MKI Jumaat lalu. — AlHijrah Online


AKUR DAN TIDAK PERLU MEMPERSOAL HAD JEMAAH SOLAT JUMAAT – MUFTI JOHOR

KUALA LUMPUR: Semua ketetapan yang membabitkan hukum hakam menangani COVID-19 seperti menghadkan bilangan jemaah solat Jumaat sudah diputuskan oleh mufti-mufti dan alim ulama’ yang berautoriti di Malaysia.

Oleh itu Mufti Johor, Datuk Yahya Ahmad mengajak semua umat Islam untuk akur dengan ketetapan yang telah dibuat pihak berwajib demi kebaikan bersama.

“Akur dan patuhlah tanpa perlu mempersoalkannya lagi. Bersama-samalah kita bermunajat dan memperbanyakkan istighfar serta berdoa kepada Allah SWT mohon wabak ini segera berakhir,” katanya dalam kenyataan hari ini.

Tambahnya mereka yang tidak terpilih berjemaah di masjid, hendaklah menunaikan solat Zohor di rumah dan tidak lagi wajib bersesak-sesak ke masjid untuk menunaikan solat Jumaat.

Semua pihak katanya perlu memainkan peranan membendung wabak COVID-19 yang menular ketika ini seperti yang ditegaskan di dalam Al-Quran dan hadis Nabi Muhammad SAW.

“Bersimpatilah kepada mereka di barisan hadapan dalam menangani penularan wabak ini, lebih-lebih lagi mereka yang bertungkus lumus menyelamatkan pesakit-pesakit COVID-19 ini.

“Mungkin sebahagian jangkitan dan kematian yang sepatutnya boleh dielakkan akibat kedegilan kita. Jika betul ada jangkitan yg berlaku ke atas orang lain akibat daripada kelalaian dan kedegilan kita, bersediakah kita hendak menjawabnya di hadapan Rabbul Jalil di Padang Mahsyar nanti,” soalnya.

Johor sebelum ini mengumumkan kebenaran solat Jumaat dan solat fardu dilaksanakan dengan kehadiran 40 jemaah sahaja bermula 9 Februari hingga satu tarikh yang akan diumumkan kelak susulan PKP.– AlHijrah Online


Harga jalur lebar berkelajuan tinggi menurun 49 peratus: SKMM

KUALA LUMPUR – Harga perkhidmatan jalur lebar berkelajuan tinggi
secara puratanya menurun sebanyak 49 peratus sejak akhir tahun lepas,
kata Suruhanjaya Komunikasi dan Multimedia (SKMM).

Menurut SKMM dalam satu kenyataan, kejayaan itu hasil inisiatif yang
dijalankan kerajaan pada tahun lepas bagi menurunkan harga jalur lebar
iaitu Kelajuan Berganda Pada Separuh Harga.

Ini menyaksikan
jumlah langganan jalur lebar tetap meningkat daripada 2.59 juta orang
pada 2017 kepada 2.66 juta orang pada 2018.

Selain itu, seramai 36.8 juta orang pula merupakan pelanggan jalur
lebar mudah alih dengan penambahan sebanyak 1.5 juta pelanggan pada
2018.

“Peningkatan itu didorong oleh capaian liputan 3G dan  4G/LTE yang lebih meluas dengan kualiti rangkaian yang lebih baik serta  peningkatan persaingan dalam pasaran jalur lebar,” kata kenyataan itu. – SINAR HARIAN


FENOMENA GERHANA MATAHARI ANULUS DI MALAYSIA

KUALA LUMPUR: Selepas kali terakhir akhir fenomena gerhana matahari Anulus (cincin) berlaku di Malaysia pada 21 tahun lepas, rakyat negara ini hari ini berpeluang menyaksikan keajaiban alam yang unik dengan jelas, khususnya di dua tempat – di Tanjung Piai, Johor dan Serian, Sarawak.

Kejadian gerhana matahari Anulus itu, yang jarang-jarang berlaku di Malaysia dan kali terakhir dilihat pada 22 Ogos 1998, di Mersing, Johor, menarik perhatian orang ramai yang mengambil kesempatan untuk menyaksikan fenomena alam itu.

Tempoh gerhana berlaku bermula pukul 1.21 hingga 1.23 tengah hari di Tanjung Piai, manakala di Serian, fenomena astronomi itu berlaku dalam tempoh kira-kira empat minit bermula 1.46 hingga 1.50 tengah hari.

Gerhana Matahari Anulus berlaku apabila bulan bergerak tepat di hadapan matahari, tetapi disebabkan pada ketika itu, bulan berada agak jauh daripada bumi, maka saiznya sedikit kecil dan tidak akan dapat menutupi keseluruhan bentuk piring matahari.

Seluruh negara dipercayai mengalami fenomena gerhana matahari separa yang bermula kira-kira pukul 11 pagi sehingga 4 petang.

Di Taman Negara Tanjung Piai, Johor, kira-kira 5,000 pengunjung menyaksikan peristiwa gerhana matahari anulus, selama dua minit.

Pengarah Planetarium Negara Anita Bahari berkata kira-kira 120 teleskop disediakan pelbagai persatuan pengkaji astronomi, serta beberapa universiti awam untuk digunakan orang ramai, selain beberapa yang digunakan untuk kajian.

Selain itu, kira-kira 6,000 kaca mata khas untuk melihat gerhana matahari anulus itu, disediakan dan diedarkan secara percuma kepada orang ramai, yang mahu melihat fenomena itu.

Fenomena gerhana matahari itu, dijangka berulang lagi di Malaysia pada 2042.

Turut mencuri perhatian orang ramai adalah kehadiran “ikon astronomi” Profesor Emeritus Datuk Dr Mazlan Othman, pakar astrofizik negara, yang sebelum itu mengadakan sesi khas bual bicara ‘Gerhana Matahari Anulus’ dan bersama-sama menyaksikan fenomena itu.

Kehadiran beliau menarik perhatian orang ramai sehingga tidak putus putus menerima permintaan berswafoto dan mengabadikan detik bersama-sama merakam peristiwa itu.

Di Serian, Sarawak, pengunjung terutamanya penduduk setempat, menjadi saksi berlakunya fenomena gerhana matahari Anulus, yang berlaku selama empat minit bermula pada 1.46 tengah hari di Dataran Piazza di sini, kira-kira 60 kilometer dari Kuching.

Kehadiran lebih 1,000 pengunjung di sini, yang tidak ingin melepaskan peluang untuk menyaksikan sendiri fenomena alam itu, nyata berbaloi apabila mereka menikmati setiap minit kejadian, yang akan muncul semula selepas dua dekad dari tarikh hari ini.

Kebanyakannya menikmati pemandangan menakjubkan itu menggunakan penuras khas (kaca mata khusus untuk melihat Gerhana Matahari) yang disediakan oleh pihak penganjur, Planetarium Negara yang menyediakan sebanyak 2,000 unit.

Ada juga yang datang dengan membawa teleskop peribadi, kerana minat yang mendalam mengenai astronomi.

Di ibu negara, orang ramai menyaksikan fenomena gerhana matahari Anulus secara separa penuh di pekarangan Planetarium Negara yang menganjurkan ‘Solarfest Malaysia 2019’, sejak Selasa.

Pegawai Sains Planetarium Negara yang juga penyelaras bagi program itu, Nurfazilah Mohamad Hanafiah berkata lebih 1,000 orang memenuhi pekarangan Planetarium Negara hari ini. — BERNAMA


10 MAUT TERMASUK 9 BERANAK MAUT KEMALANGAN

SUBANG JAYA: Sepuluh individu termasuk lapan kanak-kanak maut dalam kemalangan membabitkan treler yang merempuh tiga kereta berhenti di lorong kecemasan Lebuhraya Utara-Selatan Hubungan Tengah (Elite) menghala ke Shah Alam berhampiran kawasan Rehat dan Rawat (R&R) USJ, malam tadi.

Sembilan daripada mangsa itu adalah satu keluarga iaitu seorang wanita dan lapan anaknya.

Pengarah Jabatan Bomba dan Penyelamat Malaysia (JBPM) Selangor, Norazam Khamis, berkata kemalangan membabitkan dua buah Proton Wira, sebuah Perodua Axia dan sebuah treler.

Beliau berkata, sepasukan 12 anggota dari Balai Bomba dan Penyelamat (BBP) Subang Jaya dan BBP Puchong dikejarkan ke lokasi kejadian selepas menerima panggilan jam 11.42 malam untuk operasi menyelamat.

“Nahas membabitkan 17 mangsa yang mana 10 daripadanya disahkan meninggal dunia.

“Mangsa yang maut adalah seorang lelaki dan seorang wanita manakala lapan lagi membabitkan lima kanak-kanak lelaki dan tiga kanak-kanak perempuan,” katanya dalam kenyataan, hari ini.

Beliau berkata, sebaik tiba di lokasi bomba mengeluarkan mangsa dengan menggunakan alatan khas.

“Sebuah kren digunakan untuk mengangkat treler terbabit. Semua mangsa dapat dikeluarkan dan diserahkan kepada pihak polis. Bagaimanapun, 10 mangsa disahkan meninggal dunia di lokasi kejadian,” katanya sambil menambah operasi tamat pada jam 2.40 pagi.

Sementara itu, polis sudah mengenal pasti 10 individu maut dalam kejadian itu. Sembilan daripada yang maut di tempat kejadian adalah seorang ibu dan lapan anaknya.

Mangsa yang meninggal dunia adalah Norul Naziah Buyong, 37, dan lapan anaknya berusia antara 10 bulan hingga 16 tahun dilaporkan menaiki Proton Wira dipandu suaminya Abdul Razak Majit, 50, yang cedera ringan.

Lapan anak Abdul Razak yang maut dalam kemalangan itu adalah Muhamad Raid Fathi, 10 bulan, Puteri Nur Ain Syalwana, 3, Muhamad Hidayat Hakimie, 7, Muhamad Rolkaizat Rezky, 9, Muhamad Aizat Shazwan, 10, Razatul Aliah, 16 dan Muhamad Razarul Amin, 17.

Seorang lagi mangsa yang maut adalah seorang mekanik, Muhamad Rahimi Rolex, 27, yang mana ketika kejadian memandu kereta jenis Proton Wira, datang untuk membantu menghidupkan bateri kereta dipandu Abdul Razak.

Selain dua kereta Proton Wira, sebuah lagi kereta jenis Perodua Axia turut berada di lokasi kejadian juga untuk membantu kereta dipandu Abdul Razak.

Jurucakap Jabatan Siasatan dan Penguatkuasaan Trafik (JSPT) Bukit Aman, berkata semasa kejadian keadaan permukaan jalan lebuh raya tiga lorong sehala menghala ke Shah Alam licin akibat hujan lebat.

“Sebuah lori yang datang dari arah belakang secara tiba-tiba gagal dikawal dan merempuh tiga kereta berkenaan yang sedang berhenti di lorong kecemasan.

“Pada masa sama lori berkenaan menyeret kereta Abdul Razak ke kanan lebuh raya sehingga menyebabkan sembilan ahli keluarganya dan Muhamad Rahimi maut ditempat kejadian,” katanya.

Seorang mangsa yang cedera parah serta dua cedera ringan dihantar ke Hospital Shah Alam, untuk rawatan.

Setakat ini pihak polis sedang menahan pemandu treler terbabit untuk siasatan lanjut. Individu yang menaiki treler serta dua orang anaknya tidak mengalami kecederaan.

Hasil ujian air kencing dan ujian pengambilan alkohol juga mendapati pemandu lori terbabit bebas dari dadah dan alkohol. –AlHijrah Online


BEBERAPA KAWASAN DI SELANGOR CATAT IPU TIDAK SIHAT

SHAH ALAM: Beberapa kawasan di Selangor hari ini mencatatkan bacaan Indeks Pencemaran Udara (IPU) pada paras tidak sihat.

Lapor Bernama, Sistem Pengurusan Indeks Pencemaran Udara Malaysia (APIMS) memaklumkan, tiga kawasan di Selangor mencatatkan bacaan IPU tidak sihat dengan stesen Johan Setia Klang paling tinggi iaitu 183 diikuti Banting (165) dan Petaling Jaya (141) pada jam 8 pagi ini.

Tinjauan dilakukan Bernama juga mendapati kawasan di sekitar Shah Alam kelihatan agak berjerebu dengan bacaan IPU 96, setakat jam 8 pagi.

Bacaan IPU antara 0 hingga 50 dikategorikan paras baik, 51 hingga 100 (sederhana), 101 hingga 200 (tidak sihat), 201 hingga 300 (sangat tidak sihat) manakala 300 ke atas (berbahaya). — AlHijrah Online


LEBIH 300,000 OKU, IBU TUNGGAL TERIMA BANTUAN ‘ONE-OFF’ RM300

KUALA LUMPUR: Lebih 300,000 orang kurang upaya (OKU) dan ibu tunggal disenarai di bawah Jabatan Kebajikan Masyarakat (JKM) akan menerima bantuan ‘one-off’ RM300 bagi mengurangkan beban mereka ketika negara berdepan wabak COVID-19.

Mengumumkan perkara itu, Perdana Menteri Tan Sri Muhyiddin Yassin berkata, bayaran bantuan khas itu akan disalurkan sebelum Hari Raya Aidiladha.

“Kerajaan sentiasa mengambil berat kebajikan dan kesejahteraan kumpulan sasar seperti OKU dan ibu tunggal,” katanya ketika mengumumkan Pelan Jana Semula Ekonomi Negara (PENJANA) yang disiarkan secara langsung di stesen radio dan televisyen hari ini.

Muhyiddin berkata sebanyak RM75 juta diperuntuk bagi membantu ekonomi gig iaitu pasaran buruh kontrak jangka pendek atau kerja bebas dilakukan individu yang dipacu teknologi digital.

Perdana Menteri berkata, geran RM50 juta dalam bentuk dana padanan pula akan diperuntukkan untuk platform ekonomi gig buat pekerja yang mencarum di bawah Skim Bencana Pekerjaan Pertubuhan Keselamatan Sosial (Perkeso) dan Skim i-Saraan Kumpulan Wang Simpanan Pekerja (KWSP).

“Dalam usaha menggalakkan bidang freelancing, MDEC (Perbadanan Ekonomi Digital Malaysia) akan diberi peruntukan RM25 juta bagi program Global Online Workforce (GLOW),” kata Muhyiddin.

Sementara itu dalam mendorong perusahaan mikro dan Perusahaan Kecil dan Sederhana (PKS) supaya menggunakan khidmat digital, Muhyiddin berkata, kerajaan dan pihak swasta akan membiayai usaha tersebut melalui geran padanan RM140 juta.

“Peruntukan akan diguna untuk sesi latihan, subsidi dan bantuan penjualan diterajui MDEC bersama platform e-dagang terpilih,” kata Perdana Menteri. — AlHijrah Online


MURID 11 TAHUN MAUT DITIMPA PALANG GOL KETIKA AKTIVITI KOKURIKULUM

BINTULU: Seorang murid berusia 11 tahun meninggal dunia selepas ditimpa besi palang gol ketika aktiviti kokurikulum bersama-sama rakan sekelasnya di Sekolah Kebangsaan St. Anthony, di sini, pagi semalam.

Ketua Polis Daerah Bintulu Supt Batholomew Umpit dalam satu kenyataan mengesahkan Balai Polis Pusat Bintulu telah menerima laporan kemalangan itu pada 7.24 pagi.

“Seorang murid warga tempatan telah terlibat dalam kemalangan dan mendapat kecederaan parah di kepala akibat ditimpa besi palang gol di tempat kejadian yang dipercayai patah semasa aktiviti kokurikulum.

“Mangsa telah dibawa ke Hospital Bintulu dan disahkan meninggal dunia oleh pegawai perubatan,” katanya.

Katanya hasil siasatan awal mendapati tiada sebarang unsur jenayah dan kes diklasifikasikan sebagai kematian mengejut.

Beliau menasihati orang ramai supaya tidak membuat sebarang spekulasi atau menyebarkan berita yang tidak benar berkaitan kes itu.

Individu yang mempunyai sebarang maklumat berkenaan kejadian diminta menghubungi pegawai penyiasat kes Sarjan Ahmad Amir Youb Bahari di talian 013-5653756 atau bilik Gerakan IPD Bintulu di talian 086-318304. — AlHijrah Online


LARANGAN SERTAI RITUAL, UPACARA AGAMA BUKAN ISLAM KERANA BIMBANG JEJAS AKIDAH

KUALA LUMPUR: Islam menegah umatnya daripada menyertai sebarang amalan yang bersifat ritual atau upacara agama bukan Islam.

Menurut Pensyarah Fakulti Pengajian Quran dan Sunnah Universiti Sains Islam Malaysia (USIM) Mohd Shamsul Hakim Abd Samad, perbuatan yang mengandungi unsur-unsur ‘tasyabbuh’ atau menyamai dengan agama bukan Islam, dibimbangi boleh menjejaskan akidah seorang muslim.

Bagaimanapun, agama Islam membenarkan umatnya menghadiri majlis sambutan atau rumah terbuka masyarakat bukan Islam dengan syarat ia tidak melibatkan upacara ritual agama bukan Islam, katanya.

Laporan penuh dalam Berita AlHijrah 3 Februari 2023.–AlHijrah Online


MASJID DI WILAYAH PERSEKUTUAN JADI PUSAT PENEMPATAN MANGSA BANJIR

PUTRAJAYA: Masjid-masjid di Wilayah Persekutuan termasuk Masjid Wilayah Persekutuan dan Masjid Tuanku Mizan Zainal Abidin dijadikan sebagai penempatan sementara mangsa-mangsa banjir.

Menteri di Jabatan Perdana Menteri (Hal Ehwal Agama), Senator Idris Ahmad dalam satu kenyataan berkata, masjid-masjid di Wilayah Persekutuan turut menyediakan keperluan seperti makanan menerusi Program Dapur It’am dan JAWI Food Bank.

Beliau turut mengarahkan Majlis Agama Islam Wilayah Persekutuan (MAIWP) menyediakan keperluan untuk membantu mangsa-mangsa yang terlibat.

“Saya berharap mangsa-mangsa banjir terus bersabar dengan ujian daripada Allah SWT yang menimpa. Moga Allah mengangkat darjat kita disisi-Nya,” katanya. –AlHijrah Online


SEORANG MAUT, 3 CEDERA DALAM KEJADIAN TEMBAKAN DI HOTEL TURKIYE

ANKARA: Seorang terbunuh manakala tiga yang lain cedera dalam insiden tembakan di sebuah resort di daerah Bodrum Turkiye, lapor Sputnik memetik laporan media tempatan.

Tembakan berlaku akibat perselisihan faham antara tiga orang yang baru tiba di hotel itu dengan kereta dan tiga yang lain yang sudah pun berada di situ, lapor akhbar Yeni Safak.

Berdasarkan maklumat awal, tiga orang yang baru sampai menembak ke arah penghuni hotel berkenaan.

Siasatan sudah dimulakan dengan penguatkuasa undang-undang cuba menahan suspek yang cuba melarikan diri.

Pintu keluar masuk ke kawasan itu telah ditutup.–AlHijrah Online


TUDUHAN MALAYSIA LINDUNGI PENJENAYAH THAILAND TAK BERASAS

BANGKOK : Tuduhan Malaysia memberi perlindungan kepada penjenayah dari wilayah selatan Thailand yang dikehendaki pihak berkuasa negara itu adalah tidak berasas.

Menteri Pertahanan, Mohamad Sabu berkata, semua agensi keselamatan sentiasa memantau kemasukan elemen asing ke Malaysia terutamanya melalui sempadan bersama kedua-dua negara.

“Agensi-agensi keselamatan kedua-dua negara terutamanya yang bertugas di sempadan darat sentiasa berhubung dan bertukar maklumat operasi dan perisikan secara berkala melalui platform Jawatankuasa Am Sempadan Malaysia-Thailand.

“Sehubungan itu, tuduhan bahawa Malaysia memberi perlindungan kepada penjenayah (Thailand) yang melarikan diri ke Malaysia adalah tidak berasas dan tidak tepat,” katanya kepada Bernama di sini baru-baru ini.

Mohamad berkata, Malaysia sentiasa bekerjasama dengan Thailand untuk menjejaki penjenayah yang dikehendaki pihak berkuasa negara itu.

Berikutan serangan di Yala pada 5 November lepas, ada pihak mendakwa penjenayah yang terlibat dalam serangan itu telah melarikan diri ke Malaysia.

Dalam serangan itu, sekumpulan individu bersenjata telah menyerang pos kawalan keselamatan di Yala, selatan Thailand dan membunuh 15 orang, termasuk sukarelawan pertahanan kampung, anggota polis serta mencederakan lima yang lain.

Sementara itu, Mohamad berkata, Malaysia sebagai fasilitator rundingan damai di selatan Thailand akan terus membantu kerajaan Thailand untuk mengadakan rundingan rasmi.

Beliau berkata, Perdana Menteri Tun Dr Mahathir Mohamad dalam pertemuan dengan rakan sejawatannya Jeneral Prayuth Chan o-cha pada awal bulan ini telah memberi komitmen untuk membantu Thailand mencari satu jalan penyelesaian menyeluruh, adil dan berkekalan di selatan Thailand melalui satu perjanjian damai.

“Rundingan rasmi dijadual diadakan semula pada awal bulan depan,” katanya.

Rundingan damai itu digantung sejak Februari lepas berikutan kekecewaan Majlis Syura Patani (Mara Patani) terhadap sikap ditunjukkan Ketua Panel Rundingan Damai Thailand, Jeneral Udomchai Thammasarorath, yang enggan bertemu panel rundingan Mara Patani di Kuala Lumpur.

Dengan barisan Kabinet baharu, Thailand telah melantik Jeneral Wanlop Rugsanaoh sebagai ketua perunding baharu proses damai selatan itu berkuat kuasa 1 Oktober lepas.

Bekas Setiausaha Agung Majlis Keselamatan Negara Thailand itu menggantikan tempat Udomchai yang dilantik sebagai senator.

Malaysia memilih bekas Ketua Polis Negara, Tan Sri Abdul Rahim Noor sebagai fasilitator dalam rundingan damai di selatan Thailand antara kerajaan Thailand dan Mara Patani, badan yang mewakili beberapa kumpulan militan di selatan Thailand.

Sejak beberapa tahun lepas, Mara Patani mengadakan rundingan damai dengan kerajaan Thailand untuk mencari penyelesaian kepada konflik yang telah berlanjutan sejak 2004. — BERNAMA


ECUADOR TINGKAT KAWALAN KESELAMATAN UNTUK HADAPI PILIHAN RAYA AWAL

QUITO:  Ecuador mengetatkan kawalan keselamatan menjelang pilihan raya umum awal Ecuador yang dijadualkan pada 20 Ogos, dengan lebih 100,000 pegawai, termasuk polis, tentera dan kakitangan teknikal telah dikerahkan, lapor Xinhua memetik Menteri Dalam Negeri Juan Zapata pada Rabu.

“Keutamaan negara adalah untuk memastikan hak rakyat untuk keluar mengundi,” katanya pada sidang media bersama pihak berkuasa Polis Negara dan Majlis Pilihan Raya Kebangsaan.

Tiga pos perintah akan memantau kawasan pengundian dan perwakilan pilihan raya wilayah.

Sementara itu, Presiden Majlis Pilihan Raya Diana Atamaint menegaskan bahawa walaupun berlaku keganasan semasa kempen pilihan raya, termasuk pembunuhan calon presiden Fernando Villavicencio pada 9 Ogos lalu, pihak berkuasa telah berusaha memastikan keselamatan pengundi dan melindungi hak semua untuk keluar mengundi.

“Langkah kontingensi serta pencegahan telah disediakan untuk memastikan keselamatan dan pilihan raya berjalan lancar supaya rakyat dapat keluar beramai-ramai untuk mengundi,” katanya.

Presiden Guillermo Lasso juga memberi kuasa kepada Angkatan Tentera untuk memulakan kawalan di kawasan bermula 9 malam waktu tempatan (0200 GMT) pada Rabu.–AlHijrah Online


LELAKI MENGAKU KELAR IBU, ADIK HINGGA CEDERA PARAH

MELAKA: Seorang penganggur mengaku bersalah di Mahkamah Sesyen Ayer Keroh di sini hari ini atas dua pertuduhan mencederakan ibu dan adik perempuannya dengan mengelar mereka menggunakan pisau pemotong daging.

Muhammad Hidayat Abu Samad, 24, didakwa menyebabkan kecederaan parah kepada Sapiah Abdul Kadar, 49, dan Noor Iman Dania Abu Samad 11, dengan menggunakan pisau pemotong daging yang merupakan suatu alat untuk menetak di sebuah rumah di Taman Bukit Larang Indah, Melaka Tengah pada 10 malam, 10 Mac lepas.

Pertuduhan dikemukakan mengikut Seksyen 326 Kanun Keseksaan dan dibaca bersama Seksyen 326A akta sama, yang jika sabit kesalahan boleh dihukum penjara maksimum 40 tahun dan dikenakan denda atau sebat.

Timbalan Pendakwa Raya Muhammad Nazrin Ali Rahim memohon Muhammad Hidayat yang tidak diwakili peguam menjalani pemeriksaan di Hospital Permai, Johor bagi mendapatkan laporan kesihatan mental.

Hakim Mohd Sabri Ismail membenarkan permohonan pendakwaan dan menetapkan 19 April ini untuk sebutan semula kes dan serahan laporan psikiatri. — AlHijrah Online


RADHI OAG MENGAKU TIDAK BERSALAH CEDERAKAN BEKAS ISTERI

PETALING JAYA: Vokalis kumpulan OAG, Radhi atau nama sebenarnya Muhammad Radhi Razali didakwa di Mahkamah Majistret di sini hari ini atas pertuduhan mencederakan bekas isterinya, Selasa lepas.

Radhi, 45, yang hadir di mahkamah dengan memakai baju kurta berwarna biru gelap, mengaku tidak bersalah selepas pertuduhan terhadapnya dibacakan di hadapan Majistret Muhammad Iskandar Zainol.

Tertuduh didakwa mendatangkan kecederaan terhadap Nur Shahira Ayu Zahiri, 28, di tempat parkir sebuah kondominium di Kota Damansara, di sini, pada 2.29 petang, 19 April lepas.

Pendakwaan dikemukakan mengikut Seksyen 323 Kanun Keseksaan yang memperuntukkan hukuman penjara maksimum setahun atau denda yang boleh sampai RM2,000 atau kedua-duanya, jika sabit kesalahan.

Timbalan Pendakwa Raya Mohamed Wafi Husain mencadangkan jaminan RM7,000 dengan seorang penjamin berserta syarat tambahan tertuduh dilarang mengganggu mangsa serta saksi pendakwaan.

Peguam Haziq Aizuddin Subhi, yang mewakili Radhi memohon jaminan rendah atas alasan anak guamnya tidak mempunyai pendapatan tetap.

“Nilai RM7,000 terlalu tinggi untuk bayaran ikat jamin memandangkan anak guam saya menjaga anak-anaknya yang masih kecil. Mohon satu jaminan yang rendah dapat diberikan kepadanya,” kata peguam itu.

Mahkamah membenarkan tertuduh diikat jamin RM2,500 dengan seorang penjamin berserta syarat tambahan tidak mengganggu mangsa dan saksi pendakwaan.

Mahkamah turut menetapkan 13 Julai depan untuk sebutan semula kes.

Semalam, media melaporkan penyanyi sebuah kumpulan terkenal tanah air direman selama dua hari selepas ditahan di kediamannya di Kota Damansara bagi membantu siasatan kerana disyaki memukul bekas isterinya hanya kerana enggan bergambar di kawasan parkir di sebuah kediaman di Kota Damansara.

Pada Julai 2019, Radhi dan Nur Shahira Ayu yang dikurniakan sepasang cahaya mata berusia tujuh dan enam tahun bercerai talak satu di Mahkamah Rendah Syariah Subang Bestari di sini.–AlHijrah Online


PENGAWAL KESELAMATAN DIREMAN BANTU SIASATAN KEMATIAN LELAKI KURANG SIUMAN

KOTA BHARU: Seorang pengawal keselamatan direman tujuh hari bagi membantu siasatan berhubung kematian lelaki yang kurang siuman akibat dipukul di Masjid Tok Guru Pulau Melaka, Kota Bharu malam tadi.

Perintah tahanan reman dikeluarkan Majistret Muhammad Fitri Mokhtar bagi menjalankan siasatan di bawah Seksyen 304 Kanun Keseksaan.

Suspek berusia 32 tahun ditahan reman bermula hari ini sehingga Ahad ini.

Terdahulu dalam kejadian jam 7 malam tadi, seorang lelaki yang dikatakan mempunyai masalah mental meninggal dunia dipercayai dipukul di Masjid Tok Guru Pulau Melaka, di sini.

Mangsa sebelum ini dikatakan mengamuk di sekitar Surau Pasar Kota Jembal, yang terletak berhampiran ketika waktu solat Zohor sebelum mangsa pergi ke masjid itu.

Mangsa berusia 20-an menunaikan solat Asar bersendirian sebelum keluar dan secara tiba-tiba menendang serta menyepak wanita yang juga tukang masak sebuah sekolah tahfiz berdekatan ketika melalui perkarangan masjid itu.

Sejurus itu, sekumpulan lelaki membantu wanita itu sehingga berlaku pergelutan menyebabkan mangsa dipukul sebelum didapati tidak sedarkan diri dan meninggal dunia.

Mayat mangsa dihantar ke Hospital Raja Perempuan Zainab 2 (HRPZ2) untuk dibedah siasat.—AlHijrah Online


LELAKI REMPUH LIMA KENDERAAN SELEPAS DIDAKWA SAMUN OKU

KUALA LUMPUR: Seorang lelaki yang memandu kereta Perodua Myvi merempuh beberapa kenderaan selepas dikejar sekumpulan penunggang motosikal kerana disyaki menyamun orang kelainan upaya (OKU) di Jalan Changkat di sini, semalam.

Dalam kejadian kira-kira 4.50 petang, suspek berusia 25 tahun yang juga anggota Jabatan Pengangkutan Jalan, merempuh lima kenderaan sepanjang Jalan Pudu di sini untuk melarikan diri.

Ketua Jabatan Siasatan dan Penguatkuasaan Trafik (JSPT) Kuala Lumpur, ACP Zulkefly Yahya berkata berdasarkan keterangan saksi, lelaki terbabit dikatakan menolak lelaki OKU keluar daripada keretanya.

“Saksi yang melihat kejadian itu bertindak mengejar suspek serta meminta suspek memberhentikan kenderaan namun suspek terus melarikan diri dan melanggar beberapa kenderaan sebelum dia ditahan oleh orang awam di Jalan Brunei Utara pada 5.20 petang,” katanya dalam kenyataan hari ini.

Beliau berkata tiada individu yang cedera dalam kejadian itu dan lelaki terbabit dibawa ke Ibu Pejabat Polis Daerah Dang Wangi untuk siasatan lanjut.

Dua rakaman video berdurasi 1 minit 29 saat dan 23 saat yang memaparkan suspek memandu Perodua Myvi merempuh beberapa kenderaan tular di laman sosial sejak semalam. — BERNAMA


TAPAK BINA MASJID TERBIAR HAMPIR 20 TAHUN

TELEMUNG: Harapan penduduk Kampung Kubang Palas, di sini untuk mendapat masjid baharu masih belum terlaksana walaupun sudah menanti hampir 20 tahun.

Ketika ini ahli kariah kampung yang semakin bertambah terpaksa menggunakan masjid yang uzur dan dimamah anai-anai ekoran pembinaanya daripada struktur kayu.

Tinjauan krew Berita AlHijrah di kawasan berkenaan baru-baru ini mendapati, tapak masjid terbiar semakin ditumbuhi semak samun tidak terurus dan ia dikhuatiri akan mengundang ancaman keselamatan lain.

Ketika ini, ahli kariah terpaksa menggunakan masjid lama yang agak uzur dan kecil serta dilihat tidak mampu menampung jemaah terutamanya pada setiap kali perayaan.

Penduduk tempatan yang ditemui, Nur Rufiah Taib, 60-an, berkata sejak dokumen pembinaannya diluluskan pihak berkaitan pada 2007, sehingga kini belum ada petanda ia akan dibina.

“Kita dah tua, mana tau tak sempat rasa masjid baru. Masjid lama memang dah uzur sangat dah dimakan anai-anai.” katanya.

Seorang lagi penduduk, Lanang Che Ismail turut menzahirkan kekecewaan dan berharap mana-mana pemimpin yang bakal dilantik nanti akan mengutamakan pembinaan masjid ini.

“Saya berharap sangat mana-mana kerajaan akan utamakan masjid ni kerana masalah masjid ini dah lama.”

“Tambahan lagi, tapak sekarang ni tiada tempat letak kereta jadi bila orang nak sembahyang mereka akan parking tepi jalan dan makan laluan.”

“Jadi saya mohon sangat-sangat kepada kerajaan negeri akan datang untuk menyokong supaya pembinaan dalam dilaksanakan dengan secepatnya,” katanya.

Ketika ini, masjid lama terletak kira-kira 100 meter dari tapak terbiar berkenaan.

Sementara itu calon DUN Telemung ketika ditemui krew Berita AlHijrah berkata, mereka juga maklum mengenai isu berkenaan, dan jika diberi mandat rakyat, pembinaan masjid baharu di Kampung Kubang Palas itu dijangka akan menjadi perhatian mereka.

Calon Barisan Nasional (BN) DUN Telemung, Datuk Rozi Mamat yang juga penyandang DUN berkata pembinaan masjid itu sememangnya sudah termasuk dalam agenda untuk digerakkan sekiranya diberi mandat.

“Kalau BN yang memerintah saya janji bukan kampung itu sahaja, di Basong satu dua tempat tu memang dalam agenda kita dan kita akan gerakkan,” ujarnya.

Dalam pada itu, calon Bersatu DUN Telemung, Mohd Zawawi Ismail pula berkata, isu ini akan cuba diselesaikan secepat mungkin sekiranya dipilih sebagai ahli Dewan Undangan Negeri.

“Perkara-perkara yang menjadi rungutan rakyat yang belum diselesaikan, kita akan cuba untuk merencanakan apa yang harus kita buat selepas ini insya-Allah.”

“Kita tak nak biarkan masalah ini membelenggu rakyat dan seterusnya kita cuba selesaikan perkara-perkara tersebut,” katanya.

Sekiranya impian hampir kira-kira 400 penduduk untuk mendapat masjid baharu di tanah seluas satu hektar ini terlaksana, pembinaannya adalah seratus peratus konkrit menggantikan masjid uzur yang seratus peratus daripada kayu. –AlHijrah Online / Shima Ismail


FAHMI MINTA PENGANJUR GOOD VIBES FESTIVAL 2023 BERI PENJELASAN SUSULAN AKSI BIADAP THE 1975

KUALA LUMPUR: Penganjur Good Vibes Festival 2023 telah diminta memberi penjelasan susulan tindakan kumpulan The 1975 yang membuat aksi kurang sopan dalam konsert yang berlangsung di Litar Antarabangsa Sepang, malam tadi.

Menteri Komunikasi dan Digital Fahmi Fadzil dalam perkongsian di Twitter turut memaklumkan akan berhubung dengan pihak berkuasa untuk mendapatkan laporan penuh insiden itu.

“Ini satu tindakan yang sangat biadab. Saya telah panggil penganjur untuk beri penjelasan esok, dan akan berhubung dengan pihak berkuasa untuk dapatkan laporan penuh,” katanya.

Media melaporkan persembahan The 1975 di Good Vibes Festival 2023 dihentikan selepas vokalisnya Matty Healy menunjukkan pelbagai aksi kurang sopan di hadapan peminat.

Beliau didakwa memegang botol arak ketika berada di atas pentas selain membuat ucapan menghina undang-undang Malaysia berkaitan Lesbian, Gay, Biseksual dan Transgender (LGBT). –AlHijrah Online


JANGAN LAKUKAN PEMBAKARAN TERBUKA

MELAKA: Jabatan Alam Sekitar (JAS) Melaka menasihatkan penduduk Melaka agar tidak memburukkan situasi jerebu yang melanda negeri dengan melakukan pembakaran terbuka sepanjang musim jerebu ini.

Pengarahnya Rosli Mustafa berkata ia susulan Melaka mencatat Indeks Pencemaran Udara (IPU) tidak sihat pada pukul 1 pagi tadi, dengan Bukit Rambai paling terjejas diikuti Bandaraya Melaka.

“Dalam masa yang sama JAS Melaka akan melakukan rondaan mencegah pembakaran terbuka. Kita juga telah membuat kawalan ke atas pencemaran udara dan akan terus menjalankan kawalan itu sehingga situasi pulih.

“Kedua-dua ini penting dalam usaha kita mengawal pencemaran dari punca tempatan dan untuk itu,  kita mohon semua untuk tidak melakukan pembakaran pada ketika ini,” katanya kepada pemberita.

Rosli juga berkata pihaknya juga percaya punca jerebu yang melanda kini dipengaruhi oleh faktor rentas sempadan.

“Bagaimanapun kita akan terus memantau status jerebu ini di seluruh Melaka bagi memastikan ia dapat dikawal dan ditangani sebaiknya,” katanya.

Terdahulu Bernama melaporkan lima kawasan mencatat bacaan IPU pada paras tidak sihat setakat 9 pagi ini, dengan Bukit Rambai di Melaka merupakan kawasan paling terjejas dengan bacaan IPU 153.

Menurut laman web Sistem Pengurusan Indeks Pencemaran Udara Malaysia (APIMS) kendalian Jabatan Alam Sekitar (JAS), kawasan yang mencatat IPU melebihi 100 ialah Bandaraya Melaka (146), Port Dickson (109) di Negeri Sembilan dan Batu Pahat (134) serta Tangkak (116) di Johor.–AlHijrah Online


EMPAT LELAKI DITAHAN JADI BOOKIE PERTARUHAN PIALA DUNIA

KUALA LUMPUR: Empat lelaki warga tempatan disyaki menjadi bookie pertaruhan judi Piala Dunia Qatar ditahan dalam Ops Soga di sebuah kediaman di Taman Bukit Maluri, Kepong pada Sabtu lepas.

Ketua Polis Daerah Sentul ACP Beh Eng Lai dalam kenyataan berkata hasil siasatan mendapati kegiatan itu berselindung di sebalik rumah kediaman dan dipercayai beroperasi sejak sebulan lepas.

Beliau berkata polis turut merampas antaranya telefon bimbit, modem, tablet dan komputer riba dalam operasi pada 10.15 malam itu.

Beh berkata kesemua suspek berusia antara 40 hingga 48 tahun itu, kini direman tiga hari hingga esok (29 Nov) bagi membantu siasatan.

Kes disiasat mengikut Seksyen 4(1) (g) Akta Rumah Judi Terbuka 1953 kerana menguruskan aktiviti perjudian dalam talian serta Seksyen 6(3) dan Seksyen 6(1) Akta Pertaruhan 1953 kerana menjadi ejen perjudian bola sepak dan bermain judi dalam talian.–AlHijrah Online


ARAB SAUDI KUATKUASA VISA PELANCONG HARI INI

ISTANBUL: Arab Saudi menguatkuasakan visa pelancongan baharu kepada pelawat asing daripada 49 negara berkuatkuasa hari ini.

Anadolu Agency yang memetik laporan akhbar tempatan, Okaz, semalam berkata, Suruhanjaya Pelancongan Arab Saudi mula melatih petugasnya mengeluarkan visa baharu itu.

Untuk permulaan, visa pelancong itu hanya dikeluarkan kepada negara terbabit, termasuk Amerika Syarikat, United Kingdom, Malaysia, China dan Singapura.

“Visa pelancong akan dikeluarkan tanpa mengira agama pemohon dan tempoh sah laku sehingga 90 hari,” kata laporan itu yang turut menjelaskan visa terbabit tidak akan dikeluarkan bagi pemohon bukan Islam yang merancang ke Makkah dan Madinah.

Pengerusi Suruhanjaya Pelancongan dan Warisan Nasional Arab Saudi, Ahmad Al-Khateeb memberitahu Bloomberg yang Arab Saudi akan melonggarkan sedikit undang-undang pemakaian bagi wanita asing, bagaimanapun menegaskan pihak terbabit akan diarahkan berpakaian sopan.

“Membuka pintu Arab Saudi kepada pelancongan adalah batu loncatan baharu bagi implementasi Visi 2030 Putera Mahkota Mohammed Bin Salman dengan mempelbagaikan sumber ekonomi dan mengurangkan kebergantungan kepada sumber minyak,” kata Al-Khateeb.

Arab Saudi dilaporkan mengembangkan sumber ekonomi dengan memulakan sumber pelancongan baharu dengan sasaran menarik pelawat asing sejajar dengan nilai hospitaliti dan warisannya . – Terjemahan AlHijrah Online


POLIS SIASAT KES TUMPAHAN MERKURI DI TASEK GELUGOR

GEORGE TOWN, 1 Jun – Polis Pulau Pinang akan menyiasat punca tumpahan cecair merkuri hingga menyebabkan beberapa rumah dan kelas sebuah sekolah di Tasek Gelugor terdedah kepada bahan kimia itu baru-baru ini.

Ketua Polis negeri Datuk Abdul Ghafar Rajab berkata walaupun merkuri adalah bahan yang agak berbahaya kepada kesihatan, ia mudah didapati dan tidak tergolong dalam kategori bahan letupan.

“Merkuri bukanlah bahan hakisan atau letupan dan ia boleh dibeli (dengan mudah),” katanya kepada pemberita selepas Perhimpunan dan Ikrar Bulanan Polis Kontinjen Pulau Pinang di sini, hari ini.

Dalam kejadian Sabtu lepas, 15 penduduk di Jalan Padang Menora, Kampung Baru di Tasek Gelugor dihantar ke hospital untuk pemeriksaan kerana dikhuatiri terdedah kepada cecair merkuri. Sebelum itu pada 26 Mei, 56 pelajar Sekolah Menengah Kebangsaan Guar Perahu, Bukit Mertajam turut dikuarantin selepas berlaku tumpahan merkuri di kelas mereka.

Dalam perkembangan lain, polis menahan seorang kakitangan awam yang bertugas di Ibu Pejabat Polis Kontinjen Pulau Pinang kerana dipercayai terbabit dengan kes ragut di kawasan Bandar Baru Air Itam, di sini. Ketua Polis Daerah Timur Laut ACP Mior Faridalatrash Wahid berkata dalam kejadian pukul 6 pagi Selasa lepas, suspek dipercayai meragut beg tangan mangsa yang berumur 42 tahun sehingga menyebabkan mangsa cedera ringan.

“Polis yang sedang menjalankan rondaan menahan suspek yang berusia 28 tahun itu sejurus selepas kejadian dan kes akan disiasat mengikut Seksyen 394 Kanun Keseksaan kerana samun hingga mendatangkan cedera,” katanya.
Beliau berkata, suspek turut didapati positif dadah jenis methaphetamine, namun tidak mempunyai rekod jenayah lampau.

Katanya polis juga sudah mengenal pasti dan sedang memburu rakan suspek yang disyaki terlibat dalam kes tersebut, yang melarikan diri dengan menaiki motosikal.

BERNAMA


KES DICULIK DUA LELAKI BANGLADESH PALSU

KLANG: Polis menafikan laporan berita yang tular di media sosial berhubung kisah seorang kanak-kanak bawah umur yang diculik dua lelaki warga Bangladesh.

Ketua Polis Klang Utara, ACP Nurulhuda Mohd Salleh berkata pihak polis mengesahkan tiada kes culik seperti yang telah diviralkan.

“Pada 5 Mei 2021, remaja berkenaan telah keluar bersama dua lelaki Bangladesh yang merupakan rakan ibunya untuk membeli barang.

“Pihak polis juga mengesahkan remaja tersebut kini berada bersama keluarganya,” kata Nurulhuda.

Tambah beliau siasatan kini dijalankan dibawah Seksyen 233 Akta Komunikasi dan Multimedia 1998.

Pihak polis katanya menasihati orang ramai supaya tidak sewenang-wenangnya memuat naik sebarang rakaman atau kenyataan yang boleh menimbulkan keresahan di kalangan masyarakat.

“Tindakan akan diambil ke atas individu yang menyebarkan perkara tidak benar dibawah Akta Komunikasi dan Multimedia 1998,” katanya. — AlHijrah Online


TIADA ISTILAH ‘PAYUNG EMAS’, IA HADIS PALSU – ZULKIFLI

KUALA LUMPUR: Hadis yang menyatakan wanita akan memperoleh ‘payung emas’ kerana membenarkan suaminya berpoligami adalah palsu.

Bekas Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri berkata, tidak boleh menetapkan hukum atas sesuatu berdasarkan zahir ianya sunnah atau tidak semata-mata, sebaliknya melihat kepada maslahat suatu perkara itu.

“Begitu juga dengan poligami. Terkadang ia menjadi perlu dan terkadang tidak perlu bahkan boleh jadi menzalimi.

“Hukum poligami itu sendiri boleh jadi harus, sunat dan haram. Tidak menjadi kesalahan bagi isteri untuk mempertikaikan keputusan suaminya untuk berpoligami dengan melarangnya atas sebab keperluan.

“Berbincang dengan baik, beri nasihat dan pandangan demi mengelakkan berlakunya kezaliman dan penindasan terhadap hak isteri dan anak-anak,” katanya menerusi ciapan di Twitter, hari ini.

Zulkifli mengulas berkenaan dakwaan menyatakan perempuan akan masuk ke neraka akibat menentang poligami kerana ianya merupakan sunnah Nabi SAW.

Dakwaan tersebut turut menyatakan wanita akhir zaman lebih mengejar nikmat dunia berbanding payung emas di akhirat.

Ujar Zulkifli, sikap sebagai Muslim adalah tidak menentang sebarang syariat Allah SWT yang pasti ada keperluan dan hikmah dalam keadaan tertentu.

“Kita cuma menolak sikap menggunakan agama untuk kepentingan individu lantas mengabaikan hak-hak lain,” katanya.–AlHijrah Online


NUR SHAFINA MAISARAH SUDAH DITEMUI SEMALAM

KAJANG: Remaja berusia 15 tahun yang dilaporkan hilang selepas keluar dari rumahnya di Batu 20 1/4, Kampung Padang, Hulu Langat, Selangor, pada 13 Sept lalu, sudah ditemui semalam.

Ketua Polis Daerah Kajang ACP Mohd Zaid Hassan berkata, pelajar Tingkatan Tiga itu ditemui selamat di kawasan Semenyih.

“Berdasarkan siasatan, punca remaja terbabit keluar dari rumah kerana berlaku perselisihan faham dengan keluarga,” katanya dalam kenyataan, hari ini.

Sebelum ini, Nur Shafina Maisarah Abdullah dilaporkan hilang sejak Rabu lepas selepas keluar dari rumahnya.

Polis menerima satu laporan berkaitan orang hilang daripada seorang suri rumah iaitu wanita  berusia 34 tahun yang mengatakan anaknya masih belum pulang dari sekolah selepas dikatakan pergi ke sekolah dengan menaiki bas.

“Nur Shafina Maisarah kali terakhir dilihat pada 6.15 pagi, 13 Sept ketika keluar rumah menaiki bas Rapid untuk ke sekolah dengan berpakaian sukan sekolah. Saksi yang juga rakan sekolahnya ada melihat remaja terbabit turun dari bas tetapi tidak masuk ke kawasan sekolah,” katanya.

Beliau berkata wanita berkenaan menghubungi guru kelas anaknya, namun remaja terbabit didapati tidak hadir ke sekolah.—AlHijrah Online


TIGA BERADIK LEMAS DIJUMPAI

Kakak yang cuba menyelamatkan adik-adiknya turut lemas.

Ibu mangsa, pengsan berkali-kali sejurus melihat jenazah ketiga-tiga anaknya.

Kesemua mayat tiga beradik yang lemas selepas hilang dihanyut ombak di Pantai Teluk Lipat, Dungun telah ditemui pagi tadi.

Mangsa berusia antara enam hingga sepuluh tahun itu dijumpai dalam tempoh kurang 24 jam selepas kejadian dihanyut ombak petang semalam.

Mangsa pertama, Nurain Sufia Zawawi, 8 tahun, dijumpai pada jam 7.38 pagi, manakala adiknya, Nurain Salsabila Zawawi, 6, ditemui jam 9.20 pagi.

Menurut Timbalan Pengarah Jabatan Bomba dan PenyelamatMalaysia (JBPM) Terengganu, mangsa terakhir, kakak mereka Nurain Fatma Zawawi, 10 tahun ditemui orang awam pada jam 11.05 pagi.

“Mangsa terakhir kita telah jumpa pada jam 11.05 minit pagi tadi lebihkurang dalam jarak 4 km daripada tempat mangsa dikenal pasti mati lemas.”

“Mangsa yang kedua kita jumpa dalam jarak 5 km; bermakna dalam jarak 1 km sahaja daripada mangsa yang kedua dan mangsa yang pertama di temui dalam jarak 1 km dari persisiran Pantai Teluk Lipat di mana tempat mangsa dikenal pasti telah bermain pada petang semalam.”

Kesemua mayat dibawa ke Unit Forensik Hospital Dungun untuk bedah siasat dan akan dikebumikan selepas Asar di kampung nenek mereka di Kampung Rahmat, Rantau Panjang.

Ibu mangsa, Nur Syahida Abdullah, 36 pengsan berkali-kali sejurus melihat jenazah ketiga-tiga anaknya.

Ahli keluarga menanti di tepi Pantai Teluk Lipat, Dungun, lokasi 3 beradik itu dilapor ditarik ombak.

Dalam tragedi lemas semalam, tiga beradik dari Rantau Panjang, Kelantan dihanyut ombak ketika bermain di pesisir Pantai Teluk Lipat, Dungun kira-kira jam 6.40 petang.

Mereka dikatakan pergi ke pantai bersama ibu saudara sebelum dua mangsa yang berumur 8 dan 6 tahun dilaporkan telah ditarik ombak besar ke dalam laut.

Kakak sulung mereka yang berumur 10 tahun dikatakan cuba menyelamatkan kedua-dua adiknya namun gagal menyebabkan kesemua mereka hilang serentak dibawa arus.


WASPADA, PUTING BELIUNG DIRAMAL BERLAKU DI NEGERI PANTAI BARAT SEMENANJUNG

KUALA LUMPUR: Fenomena puting beliung yang berlaku di Perak pada Ahad, dijangka akan berlaku di beberapa lokasi di negeri Pantai Barat Semenanjung serta Sabah dan Sarawak.

Pengarah Kanan Pusat Instrumentasi Meteorologi dan Sains Atmosfera Jabatan Meteorologi Malaysia (MetMalaysia) Ambun Dindang berkata, ramalan tersebut turut melibatkan negeri Kedah, Pulau Pinang, Perak, Selangor, Melaka dan Negeri Sembilan.

“Kita dapati kebanyakan (puting beliung) berlaku di sebelah negeri-negeri di Pantai Barat Semenanjung, dan tidak lupa juga di Sabah dan Sarawak, yang juga pernah melaporkan kejadian seumpama itu.

“Kebanyakan (yang akan berlaku) di kawasan di persisiran pantai seperti Bintulu, Miri dan Perairan Labuan dan Pantai Barat Sabah. Itu kawasan yang sudah melaporkan kejadian puting beliung dan kawasan ini akan sentiasa berlaku, bila keadaan cuaca sesuai (kehadiran awan kumulonimbus),” katanya seperti dilapor BERNAMA.

Ratusan rumah di beberapa kawasan di Ipoh, Perak mengalami kerosakan akibat angin ribut dan puting beliung, pada Ahad lalu.

Ambun mengulas, faktor berlakunya kejadian ini disebabkan kehadiran awan kumulonimbus yang besar menyebabkan perolakan yang kuat dalam awan tersebut, seterusnya membentuk corong awan di dasar awan tersebut.

Ujarnya lagi, amat sukar MetMalaysia untuk meramal kejadian puting beliung di Malaysia kerana ia berlaku pada skala yang kecil dengan jangka hayat yang pendek.

“Puting beliung sebesar ini dia sekejap sahaja, paling lama pun sejam dia berlaku. Jadi tempoh untuk memantau kejadian ini agak singkat, sebab itu dia agak sukar untuk diramal, tapi kita melihat pembentukan awan kumulonimbus dengan menggunakan imej radar kita yang ada di seluruh Malaysia” katanya.

Menurutnya, antara tanda awal akan berlakunya puting beliung ialah pembentukan awan yang besar dan dasar awan yang gelap serta corong awan yang menjulur ke bawah.

Orang ramai dinasihati untuk sentiasa berwaspada sekiranya berlaku puting beliung, selain elakkan mendekati kawasan tersebut dan mencari perlindungan di tempat selamat.–AlHijrah Online


TERCEKIK ANGGUR, KANAK-KANAK DUA TAHUN MENINGGAL DUNIA 10 HARI SELEPAS DIRAWAT

MELAKA: Seorang kanak-kanak perempuan berumur dua tahun meninggal dunia dipercayai akibat tercekik ketika memakan buah anggur, kira-kira 10 hari selepas menerima rawatan di hospital.

Ketua Polis Daerah Melaka Tengah ACP Christopher Patit berkata Nur Aryanna Danisha Muhamad Shaizat disahkan meninggal dunia pada pukul 9.23 pagi Sabtu ketika dirawat di Unit Rawatan Rapi Pediatrik (PICU) Hospital Melaka.

Katanya terdahulu kanak-kanak itu telah menerima rawatan awal di sebuah hospital swasta di Ayer Keroh akibat tercekik ketika memakan buah anggur di rumahnya di Taman Merbok dekat sini, dan doktor di hospital berkenaan telahpun berjaya mengeluarkan buah anggur itu.

Beliau berkata bagaimanapun kanak-kanak itu didapati masih dalam keadaan tidak stabil dan perlu menggunakan alat bantuan pernafasan.

“Kanak-kanak itu (kemudiannya) dipindahkan ke Hospital Melaka pada 31 Ogos lepas,” katanya dalam kenyataan di sini semalam.

Christopher berkata menurut doktor punca kematian kanak-kanak itu ialah ‘Hyporxic Ischaemic Encephalopathy secondary to choking’. –AlHijrah Online


ALLAHYARHAM DR ALI DISENANGI RAKAN SEKERJA, PESAKIT – NOOR HISHAM

KUALA LUMPUR: Pemergian seorang petugas barisan hadapan Kementerian Kesihatan Malaysia (KKM), Allahyarham Dr Ali Noor Hassan menyentuh hati ramai pihak atas sumbangan yang dihulurkan dalam membantu menangani wabak COVID-19.

Ketua Pengarah Kesihatan, Tan Sri Dr Noor Hisham Abdullah menyampaikan ucapan takziah kepada keluarga Allahyarham dan memaklumkan Dr Ali Noor merupakan pegawai yang disenangi ramai pihak.

“Allahyarham Dr Ali Noor telah pulang ke pangkuan Ilahi lewat malam semalam (18 Januari 2020).

“Beliau merupakan seorang Pegawai Perubatan KKM yang amat disenangi oleh rakan-rakan sekerja, pesakit dan masyarakat setempat beliau,” kata Dr Noor Hisham dalam hantaran di Facebook rasminya hari ini.

Sementara itu Dr Noor Hisham memaklumkan hasil ujian COVID-19 ke atas Allahyarham Dr Ali Noor adalah negatif.

“Beliau dimasukkan ke Hospital Kuala Lumpur sejak awal Disember 2020 disebabkan penyakit lain dan telah menjalani beberapa sesi rawatan.

“Bagi menghormati jenazah serta ahli keluarga Allahyarham Dr Ali Noor, KKM memohon agar mana-mana pihak tidak membuat spekulasi mengenai kes beliau,” katanya.

Dr Noor Hisham turut mengajak orang ramai untuk sama-sama memanjatkan doa dan peringatan buat Allahyarham Dr Ali Noor.

“Semoga roh Allahyarham dicucuri rahmat dan ditempatkan di kalangan orang yang beriman,” katanya.

Berita pemergian Allahyarham mendapat perhatian netizen selepas ada pihak mendakwa Dr Ali Noor jatuh sakit kerana penat dan letih setelah bertugas di barisan hadapan KKM menangani COVID-19. – AlHijrah Online


LELAKI MAUT DITEMBAK DI MACHANG

MACHANG: Seorang pemilik bengkel kereta ditemukan maut dalam kenderaan pacuan empat roda dinaikinya dipercayai akibat ditembak dalam kejadian kira-kira 5.30 petang semalam di Kampung Hutan Kuin, di sini.

Bapa saudara mangsa, Zuki Ibrahim, 38, berkata beliau dimaklumkan mengenai kejadian daripada isteri mangsa kira-kira 6 petang.

“Ketika mendapat panggilan tersebut (daripada isteri mangsa), saya dalam perjalanan pulang dari Kuala Lumpur.

“Saya terus ke Hospital Machang, namun dimaklumkan mayat anak saudara saya masih berada di tempat kejadian,” katanya kepada pemberita di lokasi kejadian.

Zuki berkata kali terakhir beliau bertemu anak saudaranya yang berusia 37 tahun itu kira-kira sebulan lepas.

“Saya dimaklumkan anak saudara yang tinggal di Pasir Puteh datang ke Machang untuk membeli alat ganti kenderaan untuk bengkelnya,” katanya. — AlHijrah Online


RAJA SALMAN PERUNTUKKAN RM5.7 JUTA AGIHAN IFTAR DAN BANTUAN RAMADAN UNTUK 18 NEGARA

KUALA LUMPUR: Penjaga Dua Tanah Suci Umat Islam, Raja Salman bin Abdul Aziz Al-Saud memperuntukkan SAR5 juta (RM5.7 juta) pada tahun ini untuk disalurkan ke 18 negara, termasuk Malaysia sebagai sumbangan iftar dan bakul bantuan Ramadan.

Kedutaan Arab Saudi di Malaysia dalam kenyataannya hari ini berkata, sumbangan menerusi Program Iftar Khadimul Haramain Al-Syarifain (IFTARKHS) 1441H itu diuruskan pejabat atase agamanya.

Memandangkan tiada majlis iftar (berbuka puasa) jama’i diadakan pada tahun ini ekoran kekangan Perintah Kawalan Pergerakan (PKP), sekurang-kurangnya 15,000 pek berbuka puasa akan diagihkan sepanjang Ramadan, termasuk 1,000 bakul bantuan barangan asasi.

Kenyataan itu berkata agihan pek makanan berbuka itu akan diagihkan Pertubuhan Ilmuan Malaysia (iLMU) dengan kerjasama CDERT Ohhsem Network dan Angkatan Pertahanan Awam Malaysia (APM) yang akan menyelaras aspek keselamatan dan kawasan agihan selain ZeptoExpress bertindak sebagai penghantar sumbangan kepada kelompok sasaran.

“Program kali ini lebih memfokuskan agihan kepada petugas barisan hadapan dari kalangan petugas kesihatan, keselamatan, media dan pusat-pusat kuarantin serta rumah-rumah mereka yang terjejas dari PKP ini.

“Bakul bantuan barangan asasi pula sebahagian besarnya akan disalurkan kepada masyarakat orang asli dan selebihnya kepada beberapa NGO negeri,” kata kenyataan Kedutaan Arab Saudi di Malaysia itu.

Duta Besar Arab Saudi ke Malaysia, Datuk Dr Mahmoud Hussin Qattan menyempurnakan penyerahan bakul bantuan barangan asasi untuk 300 keluarga orang asli di Kedutaan Arab Saudi Malaysia hari ini kepada Yang DiPertua Badan Kebajikan Orang Asli Islam Malaysia (BAKOAIS), Othman Baba.

Duta Arab Saudi itu juga menyempurnakan pelepasan pertama agihan pek makanan berbuka yang diterima rider ZeptoExpress. – AlHijrah Online


MAJLIS MEDIA MALAYSIA PENCETUS ASPIRASI MEDIA BEBAS?

Trend media hari ini banyak bergantung kepada penguasaan suara-suara desakan individu atau kumpulan-kumpulan tertentu terhadap sesuatu isu semasa yang menimbulkan kegusaran, kegelisahan atau konflik dalam kalangan komuniti dunia.

Perbalahan isu sosiopolitik dan sosioekonomi menyebabkan peranan media dianggap sangat relevan dengan desakan suara generasi hari ini menyalurkan pandangan menerusi medium yang dapat merangsang  atau mendominasikan agenda mereka.

Tidak terkecuali dengan negara kita yang lebih 60 tahun mengecapi kemerdekaan. Bermulalah era suatu fenomena media yang menentukan kejutan, kegelisahan dan keresahan  hasrat rakyat di negara ini yang dahagakan ketelusan pentadbiran dan kemakmuran negara.

Boleh dikatakan fenomena media baru atau media digital di negara ini telah menyaksikan suatu kebangkitan perubahan teknologi maklumat  radikal yang membawa suara dan hasrat  generasi Malaysia hari ini kepada suatu agenda kebebasan bermaklumat yang diburui oleh mereka.

Janji Kerajaan untuk merealisasikan agenda kebebasan bermaklumat  kepada rakyat  negara ini secara telus adalah suatu impian yang sedang dilaksanakan .

Cadangan pemansuhan Akta Mesin Cetak dan Penerbitan, pemansuhan penggubalan Akta Anti Berita Tidak Benar dan penyemakan semula Akta Komunikasi dan Multimedia Malaysia menunjukkan komitmen serius Kerajaan untuk mewujudkan peranan media yang bebas menyalur maklumat berwibawa dan integriti kepada rakyatakan menjadi kenyataan.

Impian untuk menyaksikan rakyat  menikmati kebebasan memperoleh maklumat daripada saluran media, khususnya media cetak, penyiaran dan media siber pada bila-bila masa menjangkaui sempadan geografi, akan menjadi realiti.

Rata-rata kelompok pengguna tegar teknologi ini pula terdiri daripada belia yang mengambil kesempatan untuk menguasai kemahiran ICT untuk memperlengkapkan pengetahuan mereka dalam dunia komunikasi.

Justeru,  regulasi media ‘lapuk’ yang disifatkan bermotifkan kepentingan agenda  sempit semata-mata haruslah dilihat lebih pragmatik, iaitu memberikan rakyat pilihan untuk memperoleh akses maklumat yang adil kepada semua pengguna.

Penguatkuasaan peraturan-peraturan dalam kebanyakan akta-akta media seperti ini yang disifatkan memberi tekanan kepada pihak media untuk bersikap objektif dalam pemberitaan maklumat haruslah dikaji semula bagi menjamin ketelusan maklumat kepada generasi hari ini.

Kebimbangan kita terhadap kecenderungan generasi hari ini mengalihkan perhatian mereka kepada pengaruh media siber, boleh mengancam peranan media arus perdana. Apatah lagi ribuan karyawan daripada organisasi gergasi media di negara ini kehilangan pekerjaan disebabkan oleh kerugian besar yang dialami organisasi-organisasi media tempatan sejak kebelakangan ini.

Ia adalah isu dunia media hari ini. Bukan sahaja negara kita, tetapi fenomena ini menyaksikan banyak organisasi media dunia tumbang dan kalah dalam pertarungan  menghadapi penguasaaan  dan pengaruh media siber.

Kebanyakan golongan generasi muda di negara ini telah menganggap bahawa dunia media siber adalah harapan masa depan mereka untuk menyaingi ledakan kandungan maklumat yang berlaku pada hari ini. Tidak keterlaluan dikatakan bahawa ledakan maklumat ini telah mengubah budaya dan pemikiran anak-anak muda di negara kita.

Pengaruh kandungan siber telah merangsang pemikiran dan perlakuan mereka untuk meneroka lebih banyak ilmu maklumat dari serata pelusuk negara dunia. Inilah yang dikatakan “teknologi di hujung jari”.

Dalam keghairahan mencipta fenomena kebebasan bermaklumat ini, sering kali kita lupa tidak semua maklumat yang kita peroleh tersebut adalah dari kalangan kandungan yang boleh dipercayai atau berkredibiliti tinggi.

Kandungan media harus tidak ditenggelami dengan pengaruh barat yang merosakkan budaya dan akidah anak-anak muda kita, tetapi seharusnya berlandaskan kepada amalan peradaban masyarakat kita serta menghindarkan kepada unsur-unsur  kandungan jelik atau bersifat fitnah dan penipuan yang ditegah oleh ajaran Islam.

Penubuhan Majlis Media Kebangsaan dilihat memberikan nafas baru kepada industri media untuk mengemudi hala tuju bidang itu dan memperkasa peranan media dengan lebih efektif kepada masyarakat.

Ia juga akan memberikan manfaat kepada pengguna media di negara ini sebab mereka akan dilindungi oleh peraturan-peraturan media yang akan mengawal, mengekang dan menentukan cita rasa  mereka, khususnya generasi muda di negara ini.

Bertepatan dengan hal ini, Majlis Media Kebangsaan diharapkan dapat menaikkan martabat media di negara ini untuk berfungsi dengan lebih baik, menyalurkan maklumat  berita lebih berobjektif dan berintegrasi.

Dengan tidak secara langsung pelaksanaan institusi ini juga akan memperlihat media arus perdana menyaingi penguasaan media alternatif yang menggunakan platform media sosial untuk mempengaruhi minda pengguna media. Sudah pasti pihak pengurusan media berasa lega apabila kerajaan bertindak umtik memberi kebebasan kepada media memainkan peranan lebih besar yang berpuluh tahun diimpiankan mereka.

Diantara cabaran dan pendekatan harus diambil kira oleh badan induk itu bagi memastikan bahawa kebebasan media benar-benar manjadi suatu realiti.  Di antaranya ialah;

a) menggalakkan lebih banyak penglibatan masyarakat dalam kempen-kempen memilih bahan kandungan media yang berfaedah;

b) menyalurkan penjelasan isu-isu dan maklumat yang tepat kepada masyarakat menerusi saluran media supaya dapat diyakini oleh para pengguna media;

c) mengiktiraf dan menghargai para pengguna media dalam kalangan generasi muda untuk memberikan mereka lebih banyak ruang menggunakan media untuk berkreatif dan mencipta pelbagai produk media yang inovatif, bukan sahaja di dalam negara tetapi juga di pentas global;

d) menggalakkan lebih banyak kandungan maklumat tempatan yang dapat memenuhi sistem maklumat media yang memberi penekanan kepada mekanisme pemberitaan maklumat kepada aspek sayangkan negara dan pemeliharaan keharmonian kaum di negara ini;

e) pendidikan penggunaan media berhemah dan efektif perlu dibangunkan  berlandaskan perabadan Islam dan sifat  ketimuran yang diamalkan di negara ini.

Justeru itu, pendekatan  Majlis Media Kebangsaan ini  diyakini dapat memberi harapan baru kepada industri media untuk menyemarakkan lagi penglibatan masyarakat terhadap aktiviti-aktiviti media yang berfaedah kepada mereka serta mencetuskan fenomena dayacipta kreativiti yang tinggi menghasilkan kandungan media yang amat bersesuaian dengan keperluan. — AlHijrah Online

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


AZIZULHASNI RAIH PERAK DI LONDON

KUALA LUMPUR, 16 Dis — Pelumba elit negara, Mohd Azizulhasni Awang berjaya meraih pingat perak acara keirin lelaki pada siri keempat Kejohanan Berbasikal Trek Piala Dunia UCI di Lee Valley Velopark, Stratford, London, pada Sabtu.

Pingat emas dan gangsa acara itu masing-masing dimenangi pelumba Belanda, Matthijs Buchli serta Theo Bos.

“Mengambil semangat daripada pasukan Harimau Malaya (bola sepak negara) yang beraksi di AFF Suzuki Cup, saya telah berjaya mendapat pingat Perak dalam acara Keirin di Kejohanan UCI Track Cycling World Cup London 2018 di mana kejohanan ini disertai sebanyak 47 negara. – Bernama


KEROSAKAN PERALATAN PMU DI YONG PENG PUNCA GANGGUAN ELEKTRIK

KUALA LUMPUR: Gangguan bekalan elektrik yang berlaku di beberapa kawasan di Semenanjung Malaysia sejak 12.39 tengah hari ini berpunca daripada kerosakan satu peralatan di Pencawang Masuk Utama (PMU) Yong Peng North di Yong Peng, Johor.

TNB dalam kenyataan hari ini memaklumkan kerosakan itu mengakibatkan kehilangan beban sebanyak 2.2 gigawatt (GW) yang merupakan 10 peratus daripada keseluruhan permintaan bekalan di Semenanjung Malaysia.

Menurut TNB, bekalan elektrik di kawasan mengalami gangguan berjaya dipulihkan sepenuhnya pada 3:02 petang yang mana kebanyakan kawasan terjejas berjaya dipulihkan secara berperingkat seawal 20 minit gangguan berlaku, hasil usaha berterusan pasukan teknikal syarikat utiliti itu.

“Kami memohon maaf atas segala kesulitan yang dialami oleh pengguna semasa gangguan bekalan ini. Untuk sebarang pertanyaan mengenai gangguan bekalan, pengguna boleh menghubungi talian TNB Careline di 15454,” menurut kenyataan itu. – AlHijrah Online


KE SYURGA, KE NERAKA TIDAK SAMA SEKALI

DATUK SERI DR MUJAHID YUSOF RAWA

Kita dituntut oleh ajaran agama untuk berlumba-berlumba ke arah kebaikan sama ada kebaikan untuk diri kita ataupun kebaikan untuk orang lain.

Persaingan
dimanifestasi dengan perlumbaan dan Al-Quran menggunakan kata arahan
‘Fastabiqu’ dan ‘Sari’u’ . Kedua-duanya punya kaitan dengan gesaan pulun dan
bersegera untuk dicapai.

Bagi
kebaikan diri, disebut tentang bergesa-gesa cepat dan pantas memohon keampunan
dari Allah.

(۞ وَسَارِعُوۤا۟
إِلَىٰ مَغۡفِرَةࣲ مِّن رَّبِّكُمۡ وَجَنَّةٍ عَرۡضُهَا ٱلسَّمَـٰوَ ٰتُ وَٱلۡأَرۡضُ
أُعِدَّتۡ لِلۡمُتَّقِینَ)

Dan
segeralah kamu kepada (mengerjakan amal-amal yang baik untuk mendapat)
keampunan dari Tuhan kamu, dan (mendapat) Syurga yang bidangnya seluas segala
langit dan bumi, yang disediakan bagi orang-orang yang bertaqwa (Ali Imran 133)

Manakala
untuk berbakti kepada orang lain disebut ‘berlumba lah kamu ke arah kebaikan’.

(وَلِكُلࣲّ
وِجۡهَةٌ هُوَ مُوَلِّیهَاۖ فَٱسۡتَبِقُوا۟ ٱلۡخَیۡرَ ٰتِۚ أَیۡنَ
مَا تَكُونُوا۟ یَأۡتِ بِكُمُ ٱللَّهُ جَمِیعًاۚ إِنَّ ٱللَّهَ عَلَىٰ كُلِّ شَیۡءࣲ
قَدِیرࣱ)

Dan
bagi tiap-tiap umat ada arah (kiblat) yang masing-masing menujunya; oleh itu
berlumba-lumbalah kamu mengerjakan kebaikan; kerana di mana sahaja kamu berada
maka Allah tetap akan membawa kamu semua (berhimpun pada hari kiamat untuk
menerima balasan); sesungguhnya Allah Maha Kuasa atas tiap-tiap sesuatu. (Al
Baqarah 148)

Dalam
hadis, Rasulallah s.a.w pula menggunakan perkataan, Baadiru bil a’ mal (..بادروا
بالاعمال) Bersegeralah kamu (berlumba-lumba) dengan Amal soleh. Semua amalan
soleh termasuk membuat kebaikan dibalas dengan kebaikan oleh Allah apabila
cukup syarat yang ditetapkan.

Rahmatan
Lil Alamin menjangkau kepentingan kepartian dan saya tidak berniat untuk
mempolitikkan kebaikan ini, jauh sekali menuduh orang lain ke neraka. Tajuk
berita The Malaysian Insight (TMI) yang telah ditegur oleh Setiausaha Akhbar (SUA)
saya kerana tidak membawa maksud sebenar dari soalan yang diajukan dan telah pun
diperakui kesilapan dengan pembetulan tajuk sebenarnya iaitu “Tak perlu
berlumba dengan PAS-UMNO”

Perkataan
‘neraka’ merujuk kepada perlumbaan (semua pihak) yang tidak bermakna dan tidak
produktif atas sebab politik kepartian. Saya mengatakan lebih baik semua kita
berlumba ke arah ‘syurga’ untuk kebaikan semua pihak. Malangnya tajuk TMI
sebelum ditegur telah tular dan pihak tertentu memetik kesalahan editorial TMI
itu untuk memutarkan hakikat sebenar kenyataan saya. Saya dituduh seolah
melabel ‘penyatuan PAS dan UMNO ke ‘neraka’. Wal iyazu billah.

Amat
berbeza dengan kehendak kenyataan saya bahawa semua kita akan ke ‘neraka’ dalam
persaingan yang tidak produktif dengan kenyataan PAS dan UMNO ke neraka. Saya
kesal dengan tajuk TMI yang mengelirukan dan membuka ruang menjadi polemik yang
tidak seharusnya berlaku.

Saya
mengajak kembali kepada semangat perlumbaan sebenar dalam merealisasikan hasrat
pemerintah hari ini iaitu membawa cita-cita negara melalui Islam yang Ramah,
Aman, Harmoni, Mesra, Alami dan Hormat-menghormati (RAHMAH). Kalau perlu kita
berlumba, maka ayuhlah bersama kita bersaing mencapai hasrat RAHMAH. Jauh dari
kebencian dan fitnah.

Kita
semua mahu ke syurga, ke neraka tidak sama sekali!

Penulis adalah Menteri di Jabatan Perdana Menteri (Hal Ehwal Agama) merangkap Naib Presiden Parti Amanah Negara dan Ahli Parlimen Parit Buntar


94 PERATUS SOKONG ‘LOCKDOWN’ PENUH

KUALA LUMPUR: Menerusi undian di Twitter yang dibuat Berita Alhijrah pada 17 Mei 2021 berhubung pilihan sama ada perlu dilakukan ‘Lockdown’ Sepenuhnya atau Tidak Perlu ‘Lockdown’, 94.3 peratus mengundi agar ‘Lockdown’ Sepenuhnya dilakukan.

Manakala 5.7 peratus pula menyokong Tidak Perlu ‘Lockdown’.

Setakat jam 5 petang ini, undian tersebut disertai 2,493 orang.

Undian dibuat susulan peningkatan kes baharu positif COVID-19 serta angka korban harian yang membimbangkan.

“Adalah lebih baik untuk Lockdown’ Sepenuhnya. Kebaikan yang lebih syumul kepada kesihatan rakyat dan ekonomi negara,” kata seorang pengguna Twitter, Mohamad Zarif Rafian sebagai maklum balas undian tersebut.

Undian tersebut akan ditutup tengah malam ini.

Kes COVID-19 lebih 4,000 kebelakangan ini. Kematian terbaharu 45 orang. Ada syor untuk mengenakan ‘total lockdown’. Pilihan anda?

Hari ini Menteri di Jabatan Perdana Menteri (Parlimen dan Undang-Undang), Datuk Seri Takiyuddin Hassan berkata, keputusan sama ada kerajaan akan melaksanakan Perintah Kawalan Pergerakan (PKP) secara menyeluruh dijangka dibincangkan esok. — AlHijrah Online


HUKUM ZAKAT KE ATAS PENGELUARAN I-LESTARI DAN I-SINAR

KUALA LUMPUR: Hukum pembayaran zakat bagi pengeluaran wang dari Kumpulan Wang Simpanan Pekerja (KWSP) melalui skim i-Lestari dan i-Sinar adalah wajib bagi individu mempunyai sumber pendapatan yang mampu menampung diri dan tanggungan.

Menurut Lembaga Zakat Selangor (LZS), bagi mereka yang berkemampuan tetapi memilih melakukan pengeluaran  wang KWSP, zakat diwajibkan ke atas seluruh pengeluaran yang dilakukan.

“Ini kerana pengeluaran seumpama ini adalah atas dasar pilihan dan bukan atas darurat.

“Oleh itu, ia tertakluk kepada keputusan Jawatankuasa Fatwa Negeri Selangor,” jelas LZS dalam satu hebahan di laman media sosialnya.

Menurut LZS, berdasarkan fatwa Sistem Pengurusan Kutipan Zakat Negeri Selangor 2013 (Pindaan) berkaitan pengeluaran simpanan KWSP sebelum mencapai umur 55 tahun menyatakan bahawa zakat wajib ke atas jumlah KWSP yang dikeluarkan.

Bagaimanapun, LZS memaklumkan zakat tidak diwajibkan bagi pengeluaran i-Lestari dan i-Sinar KWSP yang dilakukan dalam keadaan terpaksa akibat ketiadaan atau terjejas sumber pendapatan yang mampu menampung keperluan hidup asasi diri dan tanggungan.

Kerajaan sebelum ini membenarkan pencarum mengeluarkan simpanan KWSP melalui skim i-Lestari dan i-Sinar bagi meringankan beban orang ramai yang terkesan akibat penularan COVID-19. – AlHijrah Online


Serangan bom kereta di Bogota

BOGOTA , 18 Januari –
Sekurang-kurangnya sembilan orang terbunuh selepas bom kereta diletupkan di ibu
kota Colombia, Bogota, semalam.

Serangan kira-kira jam 9.30 pagi
(waktu tempatan) di luar sebuah akademi latihan kadet polis di bahagian selatan
Bogota itu turut menyebabkan lebih 50 mangsa cedera. Impak letupan turut
memusnahkan tingkap pangsapuri terletak bersebelahan lokasi kejadian.

Menurut saksi, kenderaan yang
sarat dengan bahan letupan itu merempuh laman akademi tersebut sebelum berlaku
ledakan besar.

Gambar-gambar dipaparkan di media
sosial menunjukkan kenderaan tersebut hangus dan dikelilingi oleh sisa runtuhan.

Sinar Online melaporkan Presiden
Colombia Ivan Duque dalam satu kenyataan menyifatkan serangan bom itu sebagai
tindakan pengganas, sambil menambah bahawa beliau akan segera kembali ke Bogota
selepas menghadiri taklimat keselamatan di barat negara itu.

Beliau juga telah mengarahkan
pasukan keselamatan untuk memburu dalang serangan dan membawa mereka ke muka
pengadilan.

Sehingga kini, tiada pihak tampil
mengaku melancarkan serangan terbabit.

Malah tidak jelas, sama ada
mangsa yang terkorban melibatkan orang awam, polis atau kedua-duanya.


TAUFAN HAGIBIS MELANDA JEPUN

JEPUN : Sekurang-kurangnya dua mangsa terkorban, manakala 11 lagi cedera parah susulan kejadian Taufan Hagibis melanda Jepun semalam.

Memetik laporan agensi berita Kyodo, taufan kali ini berpotensi untuk membawa hujan yang begitu lebat dalam tempoh enam dekad ini dengan limpahan air sungai yang merentasi sempadan negara itu.

Lebih kurang enam juta penduduk di Pulau Honshu telah dinasihatkan untuk berpindah, stesen keretapi dan lapangan terbang juga diarahkan untuk menghentikan perkhidmatan buat sementara waktu.

Agensi Cuaca Jepun mengeluarkan amaran kecemasan yang tidak pernah berlaku dengan mengatakan ‘hujan lebat yang sangat hebat di mana cuma berlaku sekali sahaja dalam beberapa dekad’ kepada Tokyo dan kawasan sekitarnya.

Agensi itu juga mengeluarkan amaran tertinggi pada skala satu sehingga lima untuk Tokyo, wilayah Gunma, Saitama, Kanagawa, Yamanashi, Nagano Shizouka, Niigata dan Fukushima.

Lewat petang Sabtu, ribut tersebut dikatakan bergerak selaju 180 kilometer (112) per jam. — Terjemahan AlHijrah Online


TAHAP KESTABILAN KESIHATAN AWAM DIUKUR DENGAN JUMLAH KEMASUKAN KE ICU

KUALA LUMPUR: Kesan dan tahap kestabilan kesihatan awam selepas pembukaan sempadan negara hanya dapat diukur menerusi kadar kemasukan ke unit rawatan rapi (ICU), kata Menteri Kesihatan Khairy Jamaluddin.

“Kita akan mula buka sempadan pada 1 April ini dan kita nak tengok kesan kepada pembukaan itu dan kita jangka pembukaan yang akan dibuat dengan selamat dan tidak ada tekanan kepada sistem kesihatan awam.

“Tetapi apa yang kita tak tahu adalah dari segi varian baharu Omicron…ini kita masih pantau sebab kita tahu Omicron ini ada sub unit dan pakar di Kementerian Kesihatan sedang memantau. Kalau kita lihat negara Eropah, kadar jangkitan turun dan naik,” katanya pada sidang media selepas menghadiri perasmian Perhimpunan Agung UMNO di sini hari ini.

Beliau berkata demikian sebagai menjawab pertanyaan mengenai cara mengukur tahap kestabilan kesihatan awam yang diguna pakai kementerian.

Perdana Menteri Datuk Seri Ismail Sabri Yaakob pada 8 Mac mengumumkan Malaysia akan memasuki Fasa Peralihan Ke Endemik serta pembukaan semula sempadan negara mulai 1 April.

Ismail Sabri dilapor berkata keputusan itu dibuat setelah mengambil kira pelbagai faktor, melakukan penilaian risiko, mendapatkan pandangan Kementerian Kesihatan serta meneliti syor daripada Menteri Kuartet.

Khairy berkata turut dipantau adalah dari segi kelonggaran solat tarawih.

“Saya nak tengok selepas 1 April ini…lebih kelonggaran solat tarawih dan sebagainya, melonjak naik atau tidak…(bilangan) kes tak apa, cuma kemasukan hospital dan ICU itu saya nak lihat dalam beberapa bulan lagi (sama ada) keadaan itu stabil atau tidak,” katanya. – AlHijrah Online


KORONAVIRUS: KEDUTAAN MALAYSIA DI BEIJING HANTAR PASUKAN KE WUHAN

KUALA LUMPUR: Kedutaan Besar Malaysia di Beijing hari ini menghantar satu pasukan peninjau ke Wuhan bagi menyelaras dan membantu proses membawa pulang 120 rakyat Malaysia di wilayah Hubei susulan penularan wabak novel koronavirus 2019 (2019-nCoV) di negara itu.

Duta Besar Malaysia ke China Raja Datuk Nushirwan Zainal Abidin berkata pasukan yang terdiri daripada enam orang pegawai kedutaan itu ditugaskan untuk mengumpul dan mengemas kini senarai rakyat Malaysia yang berada di sana.

Katanya pasukan itu juga akan berurusan dengan pihak berkuasa tempatan bagi melancarkan proses penghantaran pulang nanti.

“Pasukan peninjau kita telah bertolak ke Wuhan pagi tadi… (dan) perjalanan melalui jalan darat ke sana mengambil masa kira-kira 12 ke 13 jam dan mereka dijangka sampai pada tengah malam nanti (waktu tempatan).

“Pasukan ini akan kumpulkan rakyat Malaysia dan kemas kini senarai nama mereka yang akan terlibat dengan proses penghantaran balik ke tanah air nanti,” katanya ketika dihubungi Bernama di sini, hari ini.

Nushirwan berkata setakat ini proses perbincangan dengan kerajaan China mengenai penghantaran pulang rakyat Malaysia berjalan dengan baik dan mereka yang terlibat dijangka balik dengan penerbangan komersial dalam masa terdekat.

Katanya butiran mengenai tarikh penerbangan pulang itu akan diumumkan oleh kerajaan Malaysia setelah persetujuan dengan kerajaan China dicapai.

“Penyelarasan dengan kerajaan China berjalan lancar, dia (China) pun faham keadaan kita, (mereka) sangat membantu dan fleksibel. Tarikh (pulang) Putrajaya akan umum (nanti),” katanya.

Semalam, Menteri Luar Negeri Datuk Saifuddin Abdullah berkata pesawat tentera Malaysia tidak dibenarkan masuk ke China untuk membawa pulang rakyat Malaysia yang terperangkap di wilayah yang dilanda wabak koronavirus di republik itu. — BERNAMA


KONTENA KHAS SIMPAN JENAZAH MENINGGAL DUNIA AKIBAT COVID-19

KUALA LUMPUR: Jabatan Perubatan Forensik Hospital Sungai Buloh terpaksa menyediakan kontena khas sebagai tambahan tempat penyimpanan jenazah atau mayat yang meninggal dunia akibat COVID-19.

Kementerian Kesihatan Malaysia (KKM) semalam memaklumkan, enam lagi kematian akibat COVID-19 dilaporkan di hospital tersebut.

“Lebih 80 peratus kematian COVID-19 di negara ini golongan berusia dan menghidap lebih satu penyakit kronik dan komorbiditi.

“Kebanyakkan mereka mendapat jangkitan daripada ahli keluarga terdekat.

“Jika anda tinggal bersama golongan berisiko tinggi, lindungi diri anda untuk anda melindungi mereka,” kata KKM menerusi ciapan di Twitter pada Ahad.

Semalam 36 lagi kematian baharu dilaporkan akibat COVID-19 di Malaysia, menjadikan jumlah keseluruhan kematian setakat ini 1,902 kes. — AlHijrah Online


PELAKON VETERAN MEK HABSAH MENINGGAL DUNIA

KUALA LUMPUR: Pelakon veteran Mek Habsah, 67, atau nama sebenarnya, Habshah Bakar meninggal dunia pada 2.45 pagi tadi di Institut Perubatan Respiratori (IPR) Kuala Lumpur.

Berita kematian Mek Habsah disahkan oleh cucunya, Huraimi Hilman Iman ketika dihubungi Bernama hari ini.

Huraimi berkata Allahyarham menderita sakit paru-paru sejak 20 tahun lepas.

“Sebelum ini, nenek memang bergantung kepada tabung oksigen mudah alih, nenek keluar ke mana- mana pun memang ada (bawa) tabung oksigen,” katanya ketika dihubungi Bernama.

Menurut Huraimi, jenazah Allahyarham dibawa ke Masjid Bilal bin Rabah di Taman Koperasi Polis Fasa 1.

“Jenazah nenek selesai dimandikan dan sekarang bagi ruang kepada rakan-rakan, saudara yang jauh untuk ziarah buat kali terakhir,” katanya.

Jenazah Mek Habsah akan dikebumikan di Tanah Perkuburan Islam Raudhatul Sakinah, Taman Selasih Fasa 2, Batu Caves, selepas solat zuhur.

Allahyarham pernah membintangi filem bertajuk “Litar Kasih” yang ditayangkan pada 1996. — AlHijrah Online


BAYI TUJUH HARI PUTUS TANGAN DIGIGIT ANJING

ALOR GAJAH: Seorang bayi perempuan yang baru berusia tujuh hari putus tangan kanan selepas digigit anjing peliharaan ahli keluarganya di Bachang, Melaka.

Kejadian sekitar jam 8.30 pagi, 8 september lalu itu berlaku ketika bayi yang berada di bawah jagaan ibu saudaranya ditinggalkan sebentar di ruang tamu berdekatan dengan pintu pagar rumah.

Ketua Jabatan Siasatan Jenayah (JSJ) Melaka, Asisten Komisioner Mohd Nor Yhazid Idris berkata, siasatan awal mendapati bayi itu diletakkan di ruang tamu dengan tujuan mendedahkannya kepada cahaya matahari bagi mengurangkan masalah penyakit demam kuning yang dialaminya.

Katanya, ketika kejadian bayi tersebut baru sahaja diberi susu oleh ibunya, sebelum tugas menjaga bayi itu diambil alih ibu saudaranya, sementara ibu bayi itu naik ke tingkat atas untuk berehat bersama suaminya.

Ibu saudara bayi itu telah meletakkan mangsa di atas bantal berdekatan pintu pagar yang ditutup rapat bagi menjemur bayi dan meninggalkannya seketika untuk mengambil air panas bagi memandikan mangsa.

Wanita itu kemudian terkejut apabila terlihat tangan kanan bayi tersebut sedang digigit oleh salah seekor anjing peliharaan milik suaminya di luar pagar rumah.

Dia kemudian menjerit sekuat hati sebelum jeritannya didengari ahli keluarga dan mereka bertindak membawa bayi itu ke sebuah pusat perubatan swasta untuk mendapatkan rawatan namun ditolak dan diminta merujuknya ke Hospital Melaka.

Sebaik tiba di Hospital Melaka, bayi berkenaan terus dibawa ke zon merah bagi mendapatkan rawatan kecemasan sebelum dikejarkan ke Hospital Kuala Lumpur (HKL) bagi mendapatkan rawatan doktor pakar.

Mengulas lanjut Mohd Nor Yhazid berkata, bayi tersebut kini sedang menjalani pembedahan di HKL dan siasatan lanjut mengesahkan anjing berkenaan milik suami kepada ibu saudara bayi berkenaan.

Anjing tersebut juga dipercayai dari jenis ‘Plott Hound’ dan telah dibiarkan tanpa diikat atau dikurung di kawasan rumah tersebut bagi tujuan menjaga kawasan rumah.

Kes disiasat di bawah Seksyen 31 (1) (A) Akta Kanak-Kanak 2001/289 Kanun Keseksaan. — AlHijrah Online.


KERETA DIPANDU LELAKI OKU TERBABAS DALAM PARIT

KAPAR: Seorang lelaki orang kurang upaya (OKU) fizikal terselamat dari kecederaan selepas kenderaan dipandunya terbabas masuk ke dalam parit, di Jalan Kereta Api Lama, Batu 11 1/2, di sini petang tadi.

Penolong Pengarah Operasi Jabatan Bomba dan Penyelamat Malaysia Selangor Ahmad Mukhlis Mukhtar berkata, pihaknya menerima panggilan berhubung kejadian kira-kira jam 3.27 petang sebelum mengerahkan anggotanya ke lokasi kejadian.

“Sampai di lokasi kejadian, ketua operasi membuat ‘size up’ dan mendapati kemalangan melibatkan sebuah kenderaan jenis Toyota Inova terbabas masuk ke dalam parit berkedalaman satu meter setengah.

“Mangsa terlibat merupakan lelaki warga tempatan berusia dalam lingkungan 40-an yang merupakan pemegang kad OKU fizikal tidak mengalami sebarang kecederaan,” katanya dalam satu kenyataan hari ini.

Tambahnya, orang awam yang berada di lokasi kejadian sempat mengeluarkan mangsa sebelum anggota bomba tiba di lokasi kejadian.

“Tindakan anggota membuat pemeriksaan dan pemantauan di sekitar lokasi bagi memastikan tidak ada lagi bahaya yang wujud sebelum menyerahkan mangsa kepada pihak Kementerian Kesihatan (KKM),” katanya.—AlHijrah Online


SEMAKAN LATAR BELAKANG PENDAKWAH UNTUK JAGA KESELAMATAN NEGARA – MUJAHID

KUALA LUMPUR : Semakan latar belakang terhadap semua penceramah luar yang mengadakan ceramah keagamaan di Malaysia bertujuan menjaga keselamatan negara.Menteri di Jabatan Perdana Menteri Datuk Seri Dr Mujahid Yusof berkata langkah itu juga bagi memastikan pendakwah Islam atau bukan Islam menghargai konteks keharmonian dan sensitiviti kaum.

“Kita kena periksa latar belakang mereka sebab kemungkinan besar mereka ada membawa fahaman yang tidak sesuai dengan konteks Malaysia,” katanya ketika ditemui di lobi Parlimen, hari ini.

Mengenai sama ada beliau akan memanggil semula pendakwah-pendakwah kontroversi, Mujahid berkata “Perkara itu dah masuk kepada soal terperinci, saya hanya memberi komen terhadap satu dasar, tentang soal siapa dan apa,terpulanglah”.Semalam, Menteri Dalam Negeri Tan Sri Muhyiddin Yassin berkata pihak kementerian melakukan proses semakan dengan badan-badan keagamaan berkaitan yang terdapat dalam negara bagi memastikan kumpulan pendakwah asing bebas daripada fahaman songsang. — BERNAMA


POLIS TAHAN LELAKI LANGGAR KENDERAAN JPJ GUNA PENGOREK KAUT DI KENINGAU

KENINGAU: Polis menahan seorang lelaki tempatan berusia 60-an bagi membantu siasatan kes menghalang dan menggunakan kekerasan terhadap penjawat awam iaitu anggota Jabatan Pengangkutan Jalan (JPJ) melaksanakan kewajipannya, dalam kejadian di sini petang tadi.

Ketua Polis Daerah Keningau DSP Nor Rafidah Kasim berkata polis menerima laporan kejadian itu pada pukul 6.32 petang tadi dan siasatan awal mendapati anggota JPJ Cawangan Keningau telah menahan dan membuat pemeriksaan terhadap sebuah kenderaan berat jenis pengorek kaut (backhoe) yang mencurigakan.

“Pemeriksaan dijalankan mendapati terdapat kesalahan. Semasa saman hendak dikeluarkan pemandu tidak berpuas hati dan marah, dengan bertindak melanggar kenderaan pasukan JPJ yang dinaiki petugas hingga menyebabkan kerosakan pada kenderaan tersebut.

“Petugas (JPJ) sempat menyelamatkan diri dan tiada kecederaan terhadap petugas semasa kejadian. Polis menahan pemandu lelaki tempatan itu dan merampas kenderaan ‘backhoe’ tersebut,” katanya dalam kenyataan malam ini.

Beliau berkata kes itu disiasat di bawah Seksyen 186/353 dan 427 Kanun Keseksaan.

Nor Rafidah turut menasihati orang ramai supaya tidak membuat spekulasi mengenai video kejadian tersebut yang tular di media sosial, yang akan menggangu siasatan pihak polis.–AlHijrah Online


SPEAKER DEWAN RAKYAT NAFI KELUAR SURAT KEPADA PM KERAJAAN PN HILANG MAJORITI

KUALA LUMPUR: Yang Di-Pertua Dewan Rakyat, Datuk Azhar Azizan Harun menafikan laporan berita bahawa beliau telah memaklumkan kepada Perdana Menteri, Tan Sri Muhyiddin Yassin bahawa kerajaan Perikatan Nasional sudah tiada majoriti.

Dalam kenyataan media yang dikeluarkan oleh Azhar, laporan berita portal Suara.TV yang bertajuk “Perdana Menteri Terima Surat Speaker Tiada Majoriti, Mahu Bubar Parlimen” adalah berita palsu.

“Saya menafikan laporan berita tersebut dan ingin menyatakan bahawa saya tidak pernah keluarkan apa-apa surat kepada Perdana Menteri seperti yang dilaporkan” jelasnya.—AlHijrah Online


UMRAH: ARAB SAUDI BELUM UMUM APA-APA

KUALA LUMPUR: Belum ada sebarang pengumuman rasmi dikeluarkan oleh kerajaan Arab Saudi berhubung permohonan visa bagi menunaikan umrah setakat ini.

Menteri di Jabatan Perdana Menteri, Datuk Dr Zulkifli Mohamad Albakri berkata, perkara itu dinyatakan kepadanya oleh Duta Besar Arab Saudi ke Malaysia, Mahmoud Hussein Saeed Qattan dalam satu pertemuan baru-baru ini.

“Bila saya bertemu Duta Arab Saudi empat hari lalu dalam majlis makan malam, saya utarakan agak-agaknya bila dibuka visa umrah secara rasmi. Dia kata setakat ni tiada pengumuman (rasmi) lagi. Bahkan situasi di Arab Saudi walaupun COVID-19 dah turun namun berbanding keadaan sebenar masih lagi banyak.”

Zulkifli berkata demikian pada Majlis Pelancaran Kursus Pasca Perkahwinan Islam ‘Sehati Sejiwa’ anjuran Jabatan Agama Islam Wilayah Persekutuan (JAWI) dengan kerjasama Jabatan Kemajuan Islam Malaysia (JAKIM) di ibu negara hari ini.

Acara berkenaan disertai 15 pasangan yang terpilih bagi mengikuti kursus secara sukarela dengan tujuan mengukuhkan ilmu pengetahuan masing-masing dalam mengukuhkan keharmonian rumah tangga.

Baru-baru ini, Pengerusi Persatuan Agensi Pelancongan Umrah dan Haji Malaysia (PAPUH), Datuk Seri Razali Mohd Sham berkata, jemaah umrah perlu membuat permohonan kemasukan ke tanah suci terlebih dahulu sebelum memohon visa umrah sebagai langkah waspada terhadap ancaman COVID-19. – AlHijrah Online / Abdul Hakim Hasan


MAYAT LELAKI DALAM GUNI DITEMUKAN DI KLANG

SHAH ALAM: Satu mayat lelaki yang mulai mereput ditemukan di dalam sebuah guni di tepi jalan sekitar Aman Perdana, Klang petang semalam.

Ketua Polis Daerah Klang Utara ACP S. Vijaya Rao berkata pada kira-kira 6.10 petang, pihaknya menerima aduan berkenaan satu mayat yang ditemukan oleh orang awam di dalam guni berwarna putih di tepi Jalan Persiaran Aman Perdana 1, Aman Perdana, Klang.

“Siasatan awal yang dijalankan mendapati mayat dalam keadaan berbungkus di dalam guni putih dan keadaan mayat telah mulai mereput. Mayat itu tidak dapat dikenal pasti bangsanya.

“Keadaan mayat hanya memakai kain sarung berwarna biru tanpa berbaju dan dihantar ke Hospital Shah Alam bagi tujuan bedah siasat,” katanya dalam kenyataan hari ini.

Beliau berkata kes disiasat di bawah Seksyen 302 Kanun Keseksaan dan jika sabit kesalahan boleh dikenakan hukuman gantung mandatori.

Orang awam yang mempunyai maklumat berkenaan kes itu diminta menghubungi Pegawai Penyiasat ASP You Swee Leong menerusi nombor telefon 012-4071452 atau Ibu Pejabat Polis Daerah Klang  Utara (03-32912222) atau mana-mana balai polis berhampiran.–AlHijrah Online


PM UMUM BPN 2.0

KUALA LUMPUR: Perdana Menteri Tan Sri Muhyiddin Yassin umum Bantuan Prihatin Nasional (BPN) 2.0 yang akan mula disalurkan kepada rakyat bermula Oktober 2020.

Jelas Muhyiddin keluarga di bawah kumpulan B40 akan menerima tunai RM1,000 manakala golongan bujang B40 akan menerima RM500.

Bagi keluarga dalam kategori M40, jumlah BPN 2.0 yang layak adalah RM600.

Manakala bujang dalam kategori M40 akan menerima RM300.

Ujar Muhyiddin, bayaran BPN akan dibuat secara ansuran pada hujung Oktober 2020 dan Januari 2021.

Katanya bagi keluarga B40, RM700 akan disalurkan pada bulan hadapan manakala baki RM300 disalurkan pada Januari 2021.

Muhyiddin berkata BPN 2.0 diharap dapat membantu perbelanjaan harian penerima.

Katanya kerajaan memperuntukkan RM7 bilion untuk BPN 2.0.

Beliau berkata demikian dalam Perutusan Khas Kita Prihatin hari ini. — AlHIjrah Online


PESAWAT MH122 PATAH BALIK KE SYDNEY, POLIS AUSTRALIA TAHAN SEORANG PENUMPANG LELAKI

KUALA LUMPUR: Polis Persekutuan Australia (AFP) menahan seorang penumpang yang didakwa mencetuskan ‘gangguan’ di dalam pesawat Malaysia Airlines MH122 semasa dalam penerbangan.

AFP dalam kenyataan media yang disiarkan di laman webnya berkata penumpang lelaki berumur 45 tahun itu ditahan tanpa sebarang insiden, dan dijangka akan didakwa lewat malam ini.

“Penumpang itu telah dipindahkan dari pesawat. Tiada ancaman besar kepada orang ramai,” menurut kenyataan itu.

Menurut AFP pihaknya tidak akan mendedahkan butir-butir mengenai operasi, tetapi berkata pelan tindak balas kecemasan telah dilaksanakan dan tindakan memindahkan lelaki itu dibuat sebaik sahaja pelaksanaannya dianggap selamat untuk penumpang lain dan anak kapal.

Terdahulu Malaysia Airlines dalam kenyataannya berkata MH122 yang berlepas dari Lapangan Terbang Antarabangsa Sydney menuju ke Kuala Lumpur terpaksa berpatah balik pada pertengahan penerbangan kerana ada penumpang yang mencetuskan ‘gangguan’.

“Demi kepentingan keselamatan, komander penerbangan membuat keputusan untuk kembali ke Sydney. Penerbangan yang membawa 194 penumpang dan lima anak kapal itu mendarat dengan selamat pada pukul 3.47 petang waktu tempatan,” menurut kenyataan itu.

Satu klip video dipaparkan di aplikasi X (Twitter) oleh seorang individu yang mendakwa berada dalam penerbangan itu menunjukkan beberapa anak kapal cuba mententeramkan seorang lelaki selepas lelaki itu dilihat mula menjerit ke arah penumpang lain.–AlHijrah Online


SAKIT JANTUNG, PEMERGIAN ABANG INSPIRASI DR MARZANI GENGGAM PHD

SERDANG: Berbekalkan semangat tinggi dan motivasi keluarga, Dr Marzani Mohammad Yusop yang menghidap penyakit jantung berjaya menggenggam Ijazah Doktor Falsafah (PhD) pada Majlis Konvokesyen Universiti Putra Malaysia (UPM) ke-46 (Sidang Dua) hari ini.

Anak kelahiran Taiping, Perak berusia 45 tahun itu berkata beliau menghidap penyakit jantung pada awal Disember 2019 dan susulan itu doktor memasang sten jantung sebagai prosedur kesihatan selain melakukan pemeriksaan kesihatan berkala di Institut Jantung Negara (IJN).

Di sebalik masalah kesihatannya, anak kedua daripada enam adik-beradik itu juga menanggung kesedihan susulan kehilangan abang sulung akibat penyakit jantung pada 1 Okt 2019.

“Kehilangan abang memberi kesan mendalam kepada saya dan keluarga sehinggakan tidak bermotivasi untuk meneruskan pengajian PhD saya dalam bidang Kesihatan Awam.

“Arwah abang amat inginkan adik-adiknya belajar hingga peringkat tertinggi dan mahu seorang daripada kami mempunyai pangkat Dr (PhD). Abang saya tidak sempat untuk tengok kejayaan saya hari ini,” katanya yang kelihatan sebak ketika berkongsi kisah abangnya kepada Bernama.

Marzani berkata bagaimanapun beliau bangkit daripada kesedihan itu dengan menjadikan arwah abangnya sebagai motivasi utama selain sokongan berterusan daripada anggota keluarga dan penyelia pengajiannya.

Bapa kepada empat cahaya mata itu kini berkhidmat sebagai tenaga pengajar di Institut Latihan Kementerian Kesihatan Sultan Azlan Shah di Ipoh, Perak.

“Pesanan saya kepada anak muda yang sedang belajar, jangan mudah putus asa walau apa pun cabaran mendatang. Jatuh sekali pastikan bangunlah berkali-kali, insya-Allah ada sinar di hujung terowong,” katanya.

Sementara itu, penerima PhD dalam bidang Agronomi, Dr Lee Kwee Tiong, 63, berkata beliau mengambil keputusan untuk melanjutkan pengajian ke peringkat tertinggi kerana berasa bosan di rumah selepas bersara.

Lee yang pernah berkhidmat sebagai Timbalan Pengarah Pertanian di FELCRA Berhad pada tahun 90-an dan Ketua Sumber di Khazanah Nasional Berhad berkata beliau berasa tidak produktif dengan hanya berada di rumah selepas persaraannya selain tiada aktiviti lain untuk dibuat.

“Saya memulakan PhD pada 2015 dan bertekad untuk menamatkan pengajian di peringkat ijazah hingga PhD. Saya hanya berfikir untuk melancong ke luar negara selepas ini,” katanya yang memiliki tiga anak dan dua cucu.

Sidang kedua konvokesyen yang bermula Sabtu lepas hingga 2 Dis ini menyaksikan seramai 5,688 graduan pelbagai program pengajian menerima ijazah dan diploma masing-masing.–AlHijrsh Online